https://1baiser.com ئامادەبوون لە دونیادا: ڕەوەندی کوردی |\nHome بیروڕا ئامادەبوون لە دونیادا: ڕەوەندی کوردی\nئامادەبوون لە دونیادا: ڕەوەندی کوردی\non: كانونی یه‌كه‌م 08, 2018 In: بیروڕا, ناوخۆییNo Comments\nهەفتەی داهاتوو دەچمە لەندەن بۆ بەشداری لە کۆنفڕانسێکی تایبەت بە ڕەوەند diaspora کە هەردوو زانکۆی کۆڤینتری، لە بەریتانیا و زانکۆی مۆنتری لە مەکسیک، ڕێکی دەخەن. کۆنفڕانسەکە لە مۆزەخانەی فرۆید بەڕێوە دەچێت. زانای دەروونناسی بەناوبانگ سیگمۆند فرۆید، لە ساڵی ١٩٣٨ لە ڕێگای پاریسەوە، لە دەست نازییەکان لە نەمسا هەڵدێت و دێتە لەندەن. فرۆید تەنها دوو ساڵ لەوێ دەژی، پاشان کۆچی دوایی دەکات. سیمبولیەتی کۆنفڕانسەکە لەوێدا بۆ ئەوەیە ئاوارەبوون یان پەنابەربوونی فرۆید وەک زانایەکی گەورە، بکاتە بەشێک لە پرسی ڕەوەند و پەنابەرێتی.\nبابەتەکەی من دەربارەی چەمکی ئامادەبوونی کوردە لە دونیادا. ئایا کورد ئامادەیە لە دونیادا؟ ئایا ڕەوەندی کوردی دەتوانێت چ ڕۆڵێک ببینێت لە ئامادەبوونی کورد لە دونیادا؟ بۆ ئەوەی وەڵامی ئەم پرسیارە بدەینەوە، دەبێت بپرسین ئایا کورد لە دونیادایە، بە دڵنیاییەوە، لە دونیادایە، بەڵام ئایا ئامادەیە لە دونیادا، دیارە نەخێر، بە تایبەت وەک کورد. ئایا بوون لە دونیادا و ئامادە نەبوون چی دەگەیەنێت؟ ئەم پرسیارە دەمانبات بۆ هەندێک کاری فەلسەفی لە نێویاندا جان لوک نانسی و جۆرجیو ئەگامبین. ئەگامبین بە پشت بەستن بە نانسی پرسی ئەوە دەهێنێتە ئاراوە کە شێوازی ئامادەبونی بان ban یان ئامادەنەبوو چۆنە لە دونیادا. ئەمە ئەو پرسەیە ئەگامبین لە کتێبی هۆمۆساکەردا دەیوروژێنێت. بە کورتی کەسێک، گروپێک لە ناوەوەن، یان لە دونیادان، بەڵام شێوازی سەرەکی مامەڵەیان ئەوەیە کە نابێت ئامادەبن. بە زمانێکی سادەتر، لە ناوەوەیت، بەڵام وەها مامەڵەت لە گەڵدا ناکرێت کە لە ناوەوەی، بەڵام ناتوانیت لە دەرەوش بیت. ئەم دۆخە تیورییە هاوکاریم دەکات هەتا باس لە شێوازی ئامادەبوونی کورد بکەم لە دونیادا.\nپاشان دێمە سەر پرسی دیپلۆماسی وەک ئامرازێکی ئامادەبوون لە دونیادا. دیپلۆماسی کوردی، بە شێوەیەکی بەرچاو، پاش گرتنی کوێت، یان کۆتایی هاتنی جەنگی سارد دەست پێدەکات. پێش ئەوەی پێی دەوترێت دیپلۆماسی کوردی کۆمەڵە چالاکیەکی زۆر پەراوێزی و بێ کاریگەرە. ئەمەش پێمان دەڵیت، کە ئامادەبونی کورد لە دونیادا، تەنها پەیوەست نەبوە بە دۆخی کورد خۆیەوە، بەڵکو ڕاستەوخۆ پەیوەستە بە دۆخی سیستەمی جیهانیەوە. لە میانەی جەنگی سارددا، دیموکراسی وەک چەمکێک، بەکاردەهات هەروەها وەک چەکێک بۆ ململانێ لەگەڵ کۆمیونیزمدا. بۆیە بە دیموکراسیکردن وەک پرۆسەیەک لە پاش جەنگی سارد برەوی پەیدا کرد. دەبینین لەم دۆخەدا دەستوەردان لە عێراق دەست پێدەکات، سەروەری عێراق کۆتایی دێت، ڕێگە بە کورد دەدرێت کە هەڵبژاردنی پەرلەمان بکات. ئەم سەرەتای دەرکەوتنە چەند لایەنی تری هەیە. دیارە ئامادەبوون لە دونیادا، تەنها بە ڕۆشتنی کوردنیە بۆ لای ئەوانیتر، بەڵکو بە هاتنی ئەوانیتریش دەست پێدەکات بۆ لای کورد. ڕێکخراوە خێرخوازییەکان سەرەتای ئەم کارە دەکەن. دینیز ناتالی کتێبێکی باشی لەمبارەوە نوسیوە. هاوکاری مرۆیی، تەنها بریتی نیە لە پرۆسەیەکی خێرخوازی، بەڵکو هەمیشە ئاڵۆزییەکی زۆر لە خۆی دەگرێت لە ڕووی پەیام و سیمبول و پەیوەندی و بازرگانی و ئابوری و جیوپۆلتیکەوە. زۆرمان لە بیرمانە ڕێکخراوە خێرخوازەکان چ سیمبولێکی بەهێزبوون بۆ ڕۆژئاوا لە کوردستان، چۆن خەیاڵی کوردیان بەرهەم دەهێنا بەرامبەر دونیا. لە هەمانکاتدا چۆن ساویلکانە چینێکی هاوکاری ئەوان خۆیان لێدەبوو بە خۆرئاوایی.\nبەڵام ئامادەبوونی کورد لە دونیادا لە گەڵ هاتنی ئەمەریکا بۆ عێراق بە گوڕ دەردەکەوێت. لێرەوە ئامرازی تر دێتە ئاراوە، سامانی سروشتی، یەکێکە لە ئامرازە گرنگەکان. نەوت لە خەیاڵی کوردیدا، هەتا ئاستێکی زۆر لە خەیاڵی زۆرێک لە خەڵکی ڕۆژهەڵاتدا، ئەو مادەیەیە کە کاریگەری ڕاستەوخۆی لە سەر سیاسەت و هەڵوێستی وڵاتان هەیە. لە ڕاستیدا نەوت وەک جۆرێک لە ئەفسانە دەبینرێت، کوردیش وەک ئامرازێکی دیپلۆماسی و هێز و ئابوری و دەسەڵات دەیبینێت. دیارە چەندین ڕوداو هەن لە ڕۆژهەڵاتی ناوەڕاست، وەها دەکەن کە خەڵکی ئەمجۆرە باوەڕەیان هەبێت، کودەتای موسەدەق، ڕێککەوتنی ئال سعود و لە سەر پشتی کەشتیەک لە ناو دەریا سور لە چلەکانەوە هەتا ئەمڕۆ، نەوت وەها لێدەکات کە وەها ببینرێت تەنها شتە کە دەتوانێت ڕۆژئاوا وەها لێبکات دۆستایەتیت بکات، بتپارێزێت، یان دوژمنایەتیت بکات.\nبەڵام ئەوەی لای نوخبەی سیاسی کورد ڕوون نەبوو، یان وەک ڕۆژهەڵاتیەک ئاسان نیە لێی تێبگەیت، مۆلەقەیی دۆخە. بە مانای ئەوەی هیچ بنەمایەکی جێگیرنیە، لە میانەی کات و شوێندا. بۆ ڕۆژهەڵاتی وەک بونەوەرێکی دینی بە ئاگایی و بێئاگایی هەمیشە هەواداری باوەڕی چەسیپو و نەگۆڕاوە، سەرباری شوێن و کات.\nوەک دەرکەوت لە بەر کۆمەڵێک هۆکار، کەمی نەوتی کوردستان، لە سەر دەریا نەبوون، بە جیوپۆلتیک نەمانی نەوت بۆ زلهێزەکان، بە تایبەتی ئەمەریکا، دیپلۆماسی نەوتی هەرێم سنورداربوو. هاوتەریب بەم دیپلۆماسیتەیە دۆخی گۆڕانی جیوپۆلتیکی وەهایکرد کە هەولێر ببێتە ناوەندێکی دیار لە ناوچەکەدا و لە هەمانکاتدا ببێتە جێگای دیپلۆماسی. ئەم پرسە ئاڵۆزە، کە چۆن لە دۆخی گەڕانەوەی شار بۆ نێو سیستەمی نێودەوڵەتی لە قۆناغی ئەمڕۆ سەرمایەداریدا، شار دەبێتە ناوەندێکی دیارتر و هەندێکجار کاریگەتر لە دەوڵەت. لە داهاتوودا عێراق چوار جێگای تیادا دەبێت کە کاریگەر دەبن، بەسرە، بەغدا، نەجەف، هەولێر. بەڵام ئەم دیپلۆماسیەتە دیسانەوە دەرکەوت کە سنوردارە، ئامادەبوونی دونیا لە پایتەختی تۆ، ئامادەبون نیە بۆ تۆ، ئامادەبونە بۆ خۆی. بینینی ئەم هاوکێشەیە بە هەر شێوەیەکی تر زیانی دەبێت.\nلێرەوە پرسی ڕەوەندی کوردی دێتە ئاراوە. کورد لە نەوەدەکانەوە بە چڕی ڕووی کردوەتە دونیا، خەڵکیکە تازە دەردەکەوێت لە پانتاییە جوگرافیە هەستیارەکاندا. هێشتا ناتوانێت بە باشی خۆی ڕێک بخات و کاریگەری دروست بکات. پەیوەندی ڕەوەند و ماڵ پەیوەندییەکی ئاڵۆزە، هەروەها پەیوەندی ڕوەند و خانەخۆیی (هۆست) دیسانەوە ئاڵۆزە. بەڵام ئامادەبونی ڕەوەند، لە ڕووی جوگرافیەوە دەکرێت ببێتە بنەمای ئامادەبونی سیاسی و کەلتوری و لۆبیی و ئابوری. ئەمەش لە سەر کاریگەری و جۆری سیستەمی سیاسی ئەو وڵاتە وەستاوە کە ڕەوەندی تیادا ئامادەیە. بۆ نمونە ڕەنگە ڕەوەندی کوردی لە وڵاتانی ئەسکەندەنافیا دۆخیان باشتربێت، بەڵام ئەو وڵاتانە سەنگێکی ئەوتۆیان نیە لە ململانێکانی ڕۆژهەڵاتی ناوەڕاستدا. بە تایبەتی کە ئێمە لە سەردەمی دەوڵەت یان بلۆکی بەهێزدا دەژین.\nڕەوند ناتوانێت بە تەنها سەرچاوەی دیپلۆماسی بێت، چونکە هەمیشە وەک نوێنەر دەمێنێتەوە، بەڵام لە ئامادەبونێکی ناوەکی. ئەم پرسە بۆ ئەوەی کاریگەری زیاتر بێت ڕاستەوخۆ پەیوەستە بە دۆخی ناوەوەی کوردستان و ناوچەکە خۆیەوە.\nسەرمایەداری و ئاوابوونی عەشق\nبۆ له نزیكبوونه‌وه‌ی پارتی و یه‌كێتیی قه‌ڵس ده‌بن؟


17/2/2021 04:54 PM\nرۆژی یەکشەممە 24ـی ژووەنی 1976 رۆژنامەیەکی روسی سەر بە سۆڤیەت بە ناوی «کراسنایا زیویزدا» بە مانای «ئەستێرەی سوور»، وتارێکی ئاسایی سەبارەت بە سیاسەتڤانێکی بەریتانی بە ناوی "مارگارێت تاچێر" بڵاو کردەوە. تاچێر کەمتر لە ساڵێک بوو رێبەرایەتی حزبی محافزەکاری بەریتانیا و پاشان حزبە دژبەرەکەی لە ئەستۆ گرتبوو و وەکوو خەباتکارێکی دژە کۆمۆنیست ناوبانگی هەبوو.\nوتارەکەی رۆژنامەی کراسنایا زیویزدا کە زمانحاڵی سوپای روسیا بوو، دژکردەوەیەک بوو لە دژی یەکێک لە لێدوانەکانی تاچێر کە لەودا مۆسکۆی بە هەوڵدان بۆ زاڵبوون بەسەر جیهاندا تۆمەتبار دەکرد. ئەم تۆمەتە بابەتێکی نوێ نەبوو و وڵامی ئەم رۆژنامەیەش هەر دووبارە کردنەوەی قسە و باسەکانی پێشوو بوو. بەڵام کراسنایا زیویزدا وەکوو هەموو ئەو رۆژنامەی رێکلام‌چین، راستییەکانی هەندێک جیاواز نیشان دەدا و هەر ئەوەش بووە هۆی گۆڕینی ئاراستەی مێژوو.\n"رۆبێرت ئیوانز"، سەرۆکی نووسینگەی ئەو کاتی «رۆیتێرز» لە مۆسکۆ ئەم وتارەی لەم رۆژنامەیەدا دۆزیەوە. ئیوانز کە شوێن بابەتێکی سەرنجڕاکێشتر کەوتبوو بۆ رووماڵکردنی هەواڵەکانی ئەو سەردەمە و کاتێک دژکردەوەی توندی رۆژنامەی کراسنایا زیویزدای بەنیسبەت تاچێرەوە بینی، بڕیاری دا سەبارەت بەم مەوزووعە بنووسێت. ئیوانز، تایتڵی سەرەکی ئەم رۆژنامە روسیەی ئاوەها وەرگێڕا: "خاتوونی ئاسنین هەڕەشەی کرد".\nئەو جۆرەی لە وتارێکی روسی‌دا کە نووسراوەی ئەفسەرێکی سوپای روسیا بە ناوی "یۆری گاریلۆف"ـە باس کراوە، ئەوە هاونیشتمانییەکانی تاچێر بوون کە ئەم نازناوەیان بەو بەخشیوە و بەکاریان هێناوە. کۆمەڵێک دەنگۆ هەن کە دەڵێن هەندێک لە بەریتانییەکان\nنازناوی «خاتوونی ئاسنین»ـیان لە تاچێر ناوە کە ئاماژەیەکە بە سیستمی ئەشکەنجەیەک کە لە سەردەمی سەدەکانی ناوەڕاستدا بەکار دەهات.\nهەفتەیەک دواتر مارگارێت تاچێر رەزامەندیی خۆی لەم نازناوە دەربڕی. ئەو لە لێدوانێکدا لە لەندەن گوتی: «من، خاتوونی ئاسنینی رۆژاوا، ئەمشەو بە جلی ئەستیرەی سووری خۆمەوە لەبەرانبەر ئێوەدا دەوەستم، بە روخسارێکەوە کە هەندێک جوانکاری کراوە و قژێک کە هەندێک لوول بووە». لەدرێژەدا گوتی: «بەڵێ من خاتوونی ئاسنینم.»


نەتەوە یەكگرتوەكان تاوانەكانی داعشی دژ بە ئێزدییەكان وەك تاوانی جینۆساید ناساند | جینۆساید كورد\nنەتەوە یەكگرتوەكان تاوانەكانی داعشی دژ بە ئێزدییەكان وەك تاوانی جینۆساید ناساند\nدۆسییەی جینۆسایدی ئێزدی و پێكهاتەكانی تر، لەسەر ئاستی دونیا هەنگاوی گرنگ و پڕ بایەخی تێپەڕاندوەو بەردەوامیش پێشكەوتنی گرنگ بەخۆیەوە دەبینی. ئەمەش یەكێكە لە ئاسۆو لایەنە دڵخۆشكەرەكانی دۆسییەكە.\nئەمڕۆ 16-6-2016 لە هەنگاوێكی نوێ و بەرپرسیارانەدا، نەتەوە یەكگرتوەكان تاوانەكانی دەوڵەتی ئیسلامی “داعش”ی وەك تاوانی جینۆساید ناسان. ناساندنی تاوانەكانی داعش لەلایەن نەتەوەیەكگرتوەكان، دژ بەئێزدی و پێكهاتەكانی تر، وەك تاوانی جینۆساید. یەكێكە لە بڕیارە گرنگ و پڕبایەخەكان.\nلەوەش گرنگتر ئەوەیە چۆن ئەم بڕیارەی نەتەوە یەكگرتوەكان، بگشتێنرێ و تەواوی ئەو وڵاتانەی ئەندامن لە نەتەوە یەكگرتوەكان، ئیلزام بكرێن پێوەی و جێبەجێكردنی ناوەڕۆكەكەی. هەروەك بڕیاریش دراوە دۆسییەكە رەوانەی دادگای تاوانی نێودەوڵەتی بكرێ، بۆ ئەوەی رێكای یاسایی پێویستی بۆ بگیرێـتەبەر.\nشیاوی بیرخستنەوەیە، كە لە سەرەتای مانگی 8-2014 دەوڵەتی ئیسلامی “داعش”، هێرشێكی دڕندانەی كردە سەر دەشتی موسڵ و بەدیاریكراوی ئەو شاروشارۆچكانەی ئێزدی و مەسیحی و شەبەك و كاكەی و زۆرێك لە پێكهاتەكانی تری تیا دەژی.


3 كەس لە ئەمریكا كوژران - تۆڕی میدیایی خەڵک\nبەهۆی دروستبوونی شەڕ لەنزیك فرۆشگایەكی چەك لە ویلایەتی لویزیانا سێ كەس كوژران و چەند كەسێكی دیكەش بریندار بوون.\nتۆڕی سپوتنیك بڵاویكردەوە، سەرۆكی پۆلیس لە ویلایەتەكە ئاشكرایكرد، لە ئەنجامی شەڕ و تەقەكردن لە نزیك فرۆشگایەكی چەك لە ویلایەتی لویزیانا سێ كەس كوژران.\nئاشكراشیكرد، تا ئەوكاتەی پۆلیس گەیشتووەتە شوێنی ڕووداوەكە چەند كەسێكیش بریندار بوون و بەرەو نەخۆشخانە گوزراونەتەوە.\nبەپێی زانیارییەكانی پۆلیس، ئەو كەسەی تەقەی كردووە لەنێو فرۆشگاكە دوو كەسی كوشتووە و دواتر بەنێو خەڵكدا تەقەی كرووە و دواجار خۆشی كوژراوە.\nخەڵك-سەعد مەلا عەبدوڵڵا گوڵپی دوای لەكارخستنی حەیدەر عەبادی سەرۆكی وەزیرانی پێشووی عێراق لێكدرایەوە كە كار بۆ ڕێكخستنەوە و چارەسەركردنی گرژی…


بەرپرسێکی پارتی: ڕێژەی بەشداریکردنی دەنگدانی تایبەت لە کەرکوک زۆر دابەزیووە\nڕێژەی بەشداریکردنی هێزە سەربازی و ئەمنیەکانی کەرکوک لە دەنگدانی تایبەتدا، بەراورد بە هەڵبژاردنەکانی ڕابردوو زۆر دابەزیووە، بەرپرسانی لایەنە سیاسیەکانیش، نیگەرانی خۆیان دەردەبڕن لە کەمی بەشداریکردنی ڕێژەی دەنگدەرانی تایبەت لە هەڵبژاردنی پەرلەمانی عێراقدا.\nبەپێی وتەی بەرپرسێکی باڵای پارتی لەکەرکوک، 62%ی دەنگدەرانی تایبەتی کەرکوک، بەشداریان لە هەڵبژاردن دا کردووە، کە ڕێژەکە بەراورد بە هەڵبژاردنەکانی ڕابردوو زۆر دابەزیووە.\nعەدنان کەرکوکی ئەندامی ئەنجومەنی سەرکردایەتی کەرکوک/گەرمیان ی پارتی، بەدەنگی ئەمەریکای وت"لە دەنگدانی تایبەت، ڕێژەی بەشداریکردن 62% بووە، بۆ دەنگدانی گشتی، ڕێژەکە دێتە خوارەوە."\nسەبارەت بەهۆکاری ڕێژەی کەمی بەشداریکردنی هێزە ئەمنیەکان لەدەنگدانی تایبەتدا، عەدنان کەرکوکی، وتی"دەنگدانی تایبەت تایبەتمەندی خۆی هەیە، هیوادارین پێشبینیەکان هەڵە دەرچن، کە ڕەنگە دەنگدانی گشتی ڕیژەی بەشداریکردن کەمتر بێت."\nلەدەنگدانی تایبەت دا، دەنگی هێزە دەسەڵاتدارەکان بەتایبەت پارتی و یەکێتی بەراورد بە هەڵبژاردنەکانی ڕابردوو دابەزیووە، ئەمە جگە لەوەی ڕێژەی بەشداری نەکردن و دەنگ سوتاندنیش لە ئاستێکی بەرزدا بووە.\nوەستا ڕەسوڵ یەکێک لە سەرپەرشتیارانی بانگەشەی هەڵبژاردنی یەکێتی لە کەرکوک، بەدەنگی ئەمەریکای وت"خەڵک هەبووە نەچووە بۆ دەنگدان و هەشە دەنگەکەی سوتاندووە، ئینجا ئەو هێزانەی دەنگیانداوە تەنها پێشمەرگە نین، هێزی جۆراوجۆرن."\nلەسەرانسەری عێراقدا، بۆ هەڵبژاردنی پەرلەمانی عێراق 24 ملیۆن و 679 هەزار کەس مافی دەنگدانیان هەیە، لەو ژمارەیە 14 ملیۆنیان کارتی دەنگدانیان وەرگرتووەتەوە، هەروەها لە هەرێمی کوردستانیش، 3 ملیۆن و 486 هەزارکەس مافی دەنگدانی هەیە و لەو ژمارەیە، 1 ملیۆن و 941 هەزار کەس کارتی دەنگدانی وەرگرتووەتەوە.\nسەبارەت بەهۆکاری دابەزینی دەنگی هێزە دەسەڵاتدارەکان، عەدنان کەرکوکی وتی"38%ی دەنگدەرانی تایبەت بەشدارنەبوون، ڕەنگە تاقەتیان نەمابێت، یان هەڵوێستیان وەرگرتبێت، ئەوانەی دەنگیان نەداوە، هی هەموو لایەنەکانی تێدایە."\nبۆ هەڵبژاردنی پەرلەمانی عێراق، 3 هەزار و 240 کاندیدی سەربە هاوپەیمانێتی و لایەن و کاندیدی سەربەخۆ هەن لە عێراقدا، کە ڕکابەری لەسەر 329 کورسی پەرلەمانی عێراق دەکەن.


هه‌ڵبژارده‌ی هه‌واڵه‌کانی پێنج شه‌ممه 30ی ئۆکتۆبه‌ر - Radio Sweden Kurdish - رادیۆی سوید Radyoya Swêdê | Sveriges Radio\nهه‌ڵبژارده‌ی هه‌واڵه‌کانی پێنج شه‌ممه 30ی ئۆکتۆبه‌ر\nبڵاو کرایه‌وه torsdag 30 oktober 2008 kl 16.37\nوه‌زیری ده‌ره‌وه‌ی سوید ( کاڵ بیلد – Carl Bildt)، له‌یه‌که‌م سه‌ردانیدا بۆ ئه‌فغانستان چاوی به سه‌ره‌ک وه‌زیرانی ئه‌ووڵاته (حه‌مید کارازی) که‌وتووه‌و ده‌رباره‌ی پرسی ئاسایش له‌و ووڵاته‌دا گفتۆگۆ له نێوانیاندا سازدراوه. (کاڵ بیلد) ڕه‌خنه‌ی خۆی ئاڕاسته‌ی چالاکیه سه‌ربازیه‌کانی ئه‌مه‌ریکا کردووه که زۆربه‌ی کات خه‌ڵکی بێتاوانی مه‌ده‌نی ده‌بنه قووربانی ئه‌و کاره سه‌ربازیانه. به‌ڕای (کاڵ بیلد) ئه‌و جۆره کاره سه‌ربازیانه و کوشتنی هاووڵاتیانی ئاسایی تێیدا سه‌رچاوه‌ی دانپێدانان و باوه‌ڕدانه به هێزه‌کانی تالیبان و ڕۆڵیان له ووڵاته‌که‌دا.\nهه‌روه‌ها کاڵ (بیلد) جه‌خت له‌سه‌ر گرنگی ڕۆڵی سوپاو پۆلیس له ئه‌فگانستان ده‌کاته‌وه، وه‌ک دووهێزی دابینکه‌ری ئاسایش له‌و ووڵاته‌دا و هه‌روه‌ها وه‌ک ته‌واوکه‌رو پاڵپشت بۆ پرۆسه ئابووری و سیاسیه‌کان له ئه‌فگانستان. هه‌ربۆیه (کال بیلد) ده‌ڵێت ده‌بێت هه‌وڵه‌کان بۆ به‌هێزکردنی سوپای ئه‌فگانستان بخرێنه کار.\n(کاڵ بیلد) سه‌ره‌ڕای سستی بوژاندنه‌وه‌ی پرۆسه سیاسی و ئابووریه‌کان له ئه‌فغانستان، جه‌خت له به‌ره‌وپێشچوون و گۆرانکاری له‌و ووڵاته‌دا ئه‌کاته‌وه‌و ده‌ڵێت بیناکردنی سیستێمێکی سیاسی چالاک له ووڵاته‌دا ده‌ستپێکراوه‌و خۆئاماده کردن بۆ هه‌ڵبژاردنه‌کانی ساڵی داهاتوو نیشانه‌یه‌کی باشی گۆڕانکاریه‌کانن له‌و ووڵاته‌دا\nپۆلیس په‌نجه مۆری که‌سانی گوومانلیکراو له لیسته‌کانیدا ده سڕێته‌وه.\nپاش ڕه‌خنه زۆری ده‌زگای پشکنینی زانیاری( داتائینسپیکشونه‌ن Datainspektionen)، به‌رامبه‌ر به ده‌زگای پۆلیسی سویدی، نیوه‌ی ئه‌و په‌نجه‌مۆرانه‌ی له له‌لیستی نه‌ته‌وه‌ییدا تۆمارکرابوون که نزیکه‌ی 100000 په‌نجه‌مۆر ده‌کات، له‌لایه‌ن ده‌زگای پۆلیسه‌وه سڕانه‌وه. پێش ڕه‌خنه‌ی ده‌زگای پشکنینی زانیاری به‌رامبه‌ر به ده‌زگای پۆلیس په‌نجه‌مۆری تۆمارکراوی که‌سانی گومانلێکراو ته‌نها له پاش مردنی ئه‌و که‌سه ده‌سسڕانه‌وه. پۆلیس نیگه‌رانی خۆی به‌رامبه‌ر به سڕینه‌وه‌ی ئه په‌نجه‌مۆرانه ده‌رده‌بڕیت که زۆرێکیان هی که‌سانێکی گومانلێکراو وکه‌سانێکی تر که به تۆمه‌تی چه‌ند ناسنامه‌یی له لیستی پۆلیسدا تۆمارکراون. له‌گه‌ڵ پرسی سڕینه‌وه‌ی په‌نجه‌مۆره‌دا که له‌مه‌ودوا وا بڕیاره مانگانه په‌نجه‌مۆری تۆمارکراو له بێژنگبدرێت، پرسی گرنگی په‌نجه‌مۆر له‌به‌رامبه‌ر دێ ئان ئا دا دیته گۆڕێ که به‌ڕای به‌ڕێوه‌به‌ری به‌شی لێکۆڵینه‌وه‌کان له ده‌زگای سه‌راسه‌ر پۆلیسی تاوان (ئه‌نده‌رش وێتلین - Anders Wetling ) په‌نجه‌مۆر\nگرنگی زیاتره له دێ ئێن ئا، ئه‌ویش له‌به‌رئه‌وه‌ی که په‌نجه‌مۆری هیچ که‌سێک له‌وی تر ناچێت و هه‌ربۆیه متمانه‌ی زیاتری پیده‌کرێت له به‌دواداچونی کیشه‌ی تاوان و گوومانلێکراواندا، له‌به‌رامبه‌ر دنا که ڕه‌نگه بۆنموونه دنا ی خوشک و برایه‌ک له‌یه‌ک بچن.\nدوێنێ به‌ڕێوه‌به‌رانی به‌رگری سه‌ربازی ووڵاتانی ئه‌ووروپا هاووده‌نگ بوون له‌سه‌ر هه‌ڵبژاردنی سه‌ر فه‌رمانده‌ی سه‌ربازی سوید (هۆکان سیرێن-Håkan Syren)وه‌ک به‌ڕێوه‌به‌ری گشتی کۆمیته‌ی سه‌ربازی له یه‌کێتی ئه‌ووروپادا. ئه‌م پۆسته یه‌کێکه له‌قوسترین ئه‌رکه‌کان له یه‌کێتی ئه‌وروپا دا. به‌فه‌رمی کردنی ئه‌م پێشنیازه له 10 ی نۆڤه‌مبه‌ردا دیاریده‌کرێت ئه‌مه پاش ئه‌وه‌ی که وه‌زیرانی ده‌ره‌وه‌و وه‌زیرانی به‌رگری ووڵاتانی یه‌کێتی ئه‌وروپا بڕیاره‌که په‌سه‌ند ده‌که‌ن. له گفتوگۆیه‌کدا له‌گه‌ڵ هۆکان سیرێن، ناوبراو وه‌رگرتنی ئه‌م پۆسته به شه‌ره‌فێکی گه‌وره داده‌نێت که سوید ده‌بێت شانازی پیوه‌بکات.\nبه‌گشتی ژماره‌ی ئه‌ولاوانه‌ی که کاری سیاسی جێده‌هێڵن دووجار زیاتره به‌به‌راورد له‌گه‌ڵ که‌سانی به‌ته‌مه‌ن. هه‌روه‌ها ڕێژه‌ی ئه‌و ژنه گه‌نجانه‌ی که ته‌مه‌نیان له نێوان 18 -34 ساڵیدایه و چالاکی سیاسی به‌جێ دێڵن دووجا زیاتره له‌و ژماره‌ی ئه‌و که‌سانه له گرووپه‌کانی تری کۆمه‌ڵگه‌دا. هۆکاری ئه‌مه‌ش ڕه‌نگه په‌یوه‌ندی به پێشبینی نه‌کردنی ڕێژه‌ی ئه‌رک و کاتی کارکردن بێت وه‌ک چالاکی سیاسی. ( فۆلکێ یانسۆن- Folke Johansson) پرۆفێسۆری بواری زانستی سیاسی له زانکۆی یۆتۆبۆریه‌وه پێی وایه که یه‌کێک له‌هۆکاره‌کان په‌یوه‌ندی به سیاسه‌تی پارته سیاسیه‌کانه‌وه‌یه که که‌سانی گه‌نج و که‌سانی په‌نابه‌ر هان ده‌ده‌ن تا بێنه مه‌یدانی کاری سیاسیه‌وه، ئه‌ویش له‌به‌ر که‌می ڕێژه‌ی چالاکانی سیاسی له ئه‌ندامانی ئه‌م گروپانه. هه‌ربۆیه فۆلکێ یانسۆن ده‌ڵێت ئه‌و لاوانه رازی ده‌بن وپۆستی سیاسی له‌کۆمۆنه‌کان و چالاکی سیاسی تر وه‌رده‌گرن به‌بێ ئه‌وه‌ی تێگه‌شتبن له ئه‌رک و قورسایی کاره‌کانیان. هه‌ربۆیه کاتێک دێنه مه‌یدانه‌که و هه‌ست به قورسایی کاری سیاسی ده‌که‌ن ناچار مه‌یدانه‌که به‌جێ دێڵن.\nبه‌پێی لێکۆڵینه‌وه‌یه‌کی سویدی له( نیو ئێنگلاند جێرنال ئۆف مه‌دیکه‌ل New England Journal of Medical) گۆڕینی سه‌عاتی هاوینه بۆ زستانه ژیانی چه‌نده‌ها که‌س له تووشهاتن به سه‌کته‌ی دڵ ڕزگار ئه‌کات، له‌کاتێکدا گۆڕینی کاتی زستانه به کاتی هاوینه که مانای سه‌عاتێک که‌متر خه‌وو ده‌گه‌یه‌نێت، به‌پێی ئه‌و لێکۆڵینه‌وه‌یه نزیکه‌ی له‌سه‌دا پێنج تووشهاتن به سه‌کته‌ی دڵ زیاد ئه‌کات. هۆکاره‌که‌ش ئه‌وه‌یه که ڕیتمی خه‌و به گۆڕینی سه‌عات تێکده‌چێت و ئه‌وه‌ش ئه‌بێته هۆی زیادکردنی راده‌ی سترێس که کاریگه‌ری له‌سه‌ر له‌شی مرۆڤ داده‌نێت. هه‌رله سه‌ر ڕۆشنایی ئه‌و لێکۆڵینه‌وه‌یه پزیشکان ئامۆژگاری حه‌وانه‌و خه‌ووتنی زیاتر ده‌ده‌ن به‌و که‌سانه‌ی که کارده‌که‌ن، به‌تایبه‌ت له ڕۆژانی دووشه ممانندا گه‌ربێت و که‌سێک له پشووی هه‌فته‌دا که‌م خه‌وتبێت. ئه‌مه‌ش له‌به‌ر دۆزینه‌وه‌ی په‌یوه‌ندی له‌نێوان تێکچوونی ریتمی خه‌و له‌گه‌ل تووشهاتن به سه‌کته‌ی دڵ.


له‌لایه‌ن: - سروشت ناجی - به‌روار: 2022-05-22-17:09:00 - کۆدی بابەت: 8748\nترشی فیڕولیک چییە؟\nترشی فیڕولیک یان فیرولیک (بە ئینگلیزی: ferulic acid) دژەئۆکسانێکی ڕووەکییە کە زیاتر لە بەرهەمەکانی گرنگیدان بە پێستی تایبەت بە دژەپیربووندا بەکاردێت. بەشێوەیەکی سروشتی لە چەندین جۆری جیاوازی خواردندا بوونی هەیە، وەک:\nترشی فیڕولیک بەهۆی توانای بەرەنگاربوونەوەی تەنۆلکە سەربەستەکانەوە چەندین بەکارهێنانی هەیە، هەروەها دەتوانێت کاریگەری دژەئۆکسانەکانی تری وەک ڤیتامین A و C و E بچەسپێنێت. لە کاتێکدا کە بەشێوەیەکی سەرەکی لە بەرهەمەکانی گرنگیدان بە پێستدا بەکاردێت، بەڵام شارەزایان کار لەسەر ئەوە دەکەن کە بزانن ئایا ئەم ترشە سوودی تەندروستی تری هەیە یان نییەتی.\nترشی فیڕولیک بە هەردوو شێوەی تەواوکەری خۆراکی و پێکهاتەی ناو سیڕەمی دژەپیریی بوونی هەیە. بەشێوەیەکی سەرەکی بۆ بەرەنگاربوونەوەی تەنۆلکە سەربەستەكان بەکاردێت، کە ئەم تەنۆلکە سەربەستانە ڕۆڵیان هەیە لە تووشبوون بە کێشەکانی پێستی وەک پەڵەی تەمەن و چرچبوونی پێست.\nهەندێک لە توێژینەوەکان پێشبینی ئەوە دەکەن کە ئەم ترشە یارمەتیدەرەبێت بۆ ئەو کەسانەی تووشبووی نەخۆشی شەکرە یان بەدەست تەسکبوونەوەی خوێنبەرەکانی دڵ و سییەکانەوە دەناڵێنن.\nهەرچەند ترشی فیڕولیک بەشێوەی تەواوکەری خۆراکی و سیڕەمی ڕووخسار بوونی هەیە، بەڵام تەواوکەری خۆراکیی ترشی فیڕولیک هەمان ئەو توانا و کاریگەرییەی نییە لەسەر تەندروستی پێست کە سیڕەمەکەی هەیەتی.\nترشی فیڕولیک وەک ماددەی پارێزەری خۆراکییش بەکاردێت، لەگەڵ ئەوەشدا لە پیشەسازی دەرماندا بۆ دروستکردنی هەندێک جۆری دەرمان بەکاردێت.\nلە سیڕەمەکانی تایبەت بە پێستدا ترشی فیڕولیک لەگەڵ پێکهاتە دژەئۆکسانەکانی تردا (بەتایبەت لەگەڵ ڤیتامین C) کاریگەریی بەسوودی دەبێت. ڤیتامین C پێکهاتەیەکی باوە لە زۆربەی بەرهەمەکانی دژەپیربووندا، بەڵام ئەم ڤیتامینە خۆی بە تەنها زۆر جێگیر نییە، بەتایبەت کاتێک کە تیشکی خۆری بەربکەوێت زۆر بەخێرایی لەناودەچێت. هەر لەبەر ئەم هۆیەشە کە سیڕەمەکانی ڤیتامین C ئاساییانە لە بوتڵی ڕەنگداردان، تاکوو تیشکی خۆر کاریان لێنەکات.\nترشی فیڕولیک یارمەتیدەرە بۆ جێگیرکردنی ڤیتامین C، لە هەمان کاتدا توانای پاراستنی دژی تیشکی خۆر زیاد دەکات، واتە ڕێگری دەکات لە زیان پێگەیشتنی پێست بەهۆی تیشکی خۆرەوە.\nبەشێوەیەکی گشتی ترشی فیڕولیک بۆ زۆربەی جۆرەکانی پێست گونجاوە، بەڵام ئەگەر تۆ کەسێکیت خاوەنی پێستێکی هەستیاریت، ئەوا باشترە سەرەتا لەسەر بەشێکی بچووکی پێستت تاقی بکەیتەوە، ئەم تاقیکردنەوەیە نەک تەنها بۆ ئەم بەرهەمە، بەڵکوو هەوڵ بدە بۆ هەموو جۆرە بەرهەمەکانی تایبەت بە پێست ئەنجامی بدەیت.\nهەروەها ئەگەری تووشبوون بە هەستیاریی بەهۆی کاردانەوە بۆ ترشی فیڕولیک هەیە، دەکرێت بەهۆی ئەو سەرچاوانەوە بێت کە ئەم ترشەیان لێدەردەهێنرێت. بۆ نموونە، ئەگەر کەسێک هەستیاری بە کەپەک هەبێت، دەکرێت بەرانبەر ترشی فیڕولیکیش هەستیار بێت.\nئەگەر لەدوای بەکارهێنانی ترشەکە تێبینی هەریەک لە ئەم کاریگەرییە لاوەکییانەت کرد، ئەوا لە بەکارهێنانی بوەستە:\nپەڵەی سووری سەر پێست\nترشی فیڕولیک جۆرێکی دژەئۆکسانە کە کاردەکات بۆ چەسپاندنی کاریگەری دژەئۆکسانەکانی تر. کاتێک لە بەرهەمێکی گرنگیدان بە پێستدا بەکاردێت، بە کەمکردنەوەی دروستبوونی خەتی تەمەن و چرچبوونی ڕووخسار و پەڵەی پێست یارمەتیدەر دەبێت بۆ پاراستنی گشتیی پێست لە پیربوون.\nئەگەر حەزت لە بەکارهێنانی سیڕەمی ترشی فیڕولیکە، دەتوانیت سیڕەمێک بەکاربهێنیت کە ئەم ترشە و دژەئۆکسانی تری تێدابێت.\nskin serum what it can and cant do\nبابه‌ته په‌یوه‌ندیداره‌كان به : ترشی فیڕولیک و پێست\nچەند ڕێنوێنییەک بۆ پاراستنی پێست\nچۆنیەتی هەڵبژاردنی شێدارکەرەوەی گونجاو


پرسی كورد له پێوه‌ندییه‌كانی عێراق و توركیادا\nبارزان محه‌مه‌د عه‌لی\nبارزان محه‌مه‌د عه‌لی- ماسته‌ر له مێژووی هاوچه‌رخ\nبه‌شی هه‌شته‌م :\nله ئه‌نجامی درێژه‌كێشان و توندبوونی ململانێی ناوخۆی به‌عس و درێژه‌كێشانی جه‌نگ له دژی گه‌لی كورد، هه‌لێكی له‌بار بۆ عه‌بدولسه‌لام عارف ره‌خسا، تا له 18/ 11/ 1963 له‌رێی كوده‌تایه‌كه‌وه كۆتایی به ده‌سه‌ڵاتی به‌عسییه‌كان بهێنێت و ته‌واوی ده‌سه‌ڵاتی حكوومه‌ت بخاته ژێر ركێفی خۆیه‌وه.\nهه‌ر له دوای كۆنترۆڵكردنی ده‌سه‌ڵات له‌لایه‌ن عه‌بدولسه‌لام عارف له یه‌كه‌مین كۆنگره‌ی رۆژنامه‌گه‌ریدا بۆ گرێدانی ئاشتبوونه‌وه له‌گه‌لأ سه‌ركردایه‌تی شۆڕشی كورد، رای گه‌یاند: "له‌گه‌لأ برا كورده‌كانمان له‌م وڵاته به هاوبه‌شی ژیاوین و په‌نا به‌خوا تا دوایی هه‌ر به‌و شێوه‌یه له‌گه‌ڵیاندا ده‌ژین".\nله كانوونی یه‌كه‌می 1963دا عه‌بدولسه‌لام عارف به نیازی وتوێژكردن پێوه‌ندیی به سه‌ركردایه‌تی شۆڕشی كورد كرد. دواتر گفتوگۆی هه‌ردوولا ده‌ستی پێ كرد و له 10ی شوباتی 1964 له‌سه‌ر ئاگربه‌ست رێككه‌وتن، به‌ڵام ئاگربه‌ستی نێوان شۆڕشی كورد و حكوومه‌تی عێراق به‌رده‌وام نه‌بوو، له ساڵی 1965 جارێكی تر له ئه‌نجامی به بنبه‌ست گه‌یشتنی وتووێژه‌كانی سه‌ركردایه‌تی كورد و حكوومه‌تی عێراق، شه‌ڕی نێوانیان هه‌ڵگیرسایه‌وه، چونكه له‌و ماوه‌یه‌ی رابردوودا حكوومه‌ت هیچ هه‌نگاوێكی یاسایی و رامیاری راسته‌قینه‌ی به ئاراسته‌ی ددانپێدانان و به‌دیهێنانی لایه‌نی كه‌می ئامانج و داخوازییه‌كانی كورد، نه‌نا.\nكاتێكیش له پێنجی نیسانی 1965 سوپای عێراق هێرشێكی سه‌ربازی به‌رفراوانی له سنووری زاخۆوه تا خانه‌قین كرده سه‌ر ناوچه‌كانی كوردستان، له ئه‌نجامی به‌ره‌نگاری هێزه‌كانی پێشمه‌رگه و شه‌ڕی ئێزیدییه‌كان دژی سوپا، زۆرینه‌ی كورده‌كانی ناو هێزی سه‌ربازیی هێرشبه‌ر، سوپای عێراقیان به‌جێهێشت و هاتنه ناو شۆڕشی كوردستان، بۆیه حكوومه‌تی عێراقی بۆ داوای یارمه‌تی و رزگاركردنی هێزه سه‌ربازییه‌كه‌ی له‌و ته‌نگژه چاوه‌ڕوان نه‌كراوه، په‌نای برده به‌ر توركیا و ئێران، له‌گه‌ڵ ئه‌وانه‌شدا مه‌لا مسته‌فا بارزانی بۆ ئه‌وه‌ی مه‌ترسییه‌كانی حكوومه‌تی توركیا به‌رانبه‌ر سه‌ركه‌وتنه‌كانی شۆڕشی كورد كه‌م بكاته‌وه، دوو جار نامه‌ی ئاراسته‌ی به‌رپرسانی ده‌وڵه‌تی توركیا كرد له‌وانه‌ش سلێمان دیمیریل، به‌ڵام ئه‌وان بێ ئه‌وه‌ی نامه‌كان بكه‌نه‌وه، ده‌یاننارده‌وه، له‌به‌رئه‌وه‌ی پێیان وابوو وه‌رگرتن و كردنه‌وه‌ی نامه‌كانیش دداننانه به بوونی كورددا.\nله سه‌ره‌تای مانگی نیسان تا 12ی ئایاری 1966 حكوومه‌تی عێراق نه‌خشه‌یه‌كی فراوانی بۆ ئۆپراسیۆنێكی سه‌ربازی ساز كرد. بۆ سه‌ركه‌وتنی ئه‌و هه‌ڵمه‌ته سه‌ربازییه‌ش پێوه‌ندی كرد به ده‌وڵه‌تی توركیا و په‌یمانی لێ وه‌رگرتن كه رێگری له په‌ڕینه‌وه‌ی پێشمه‌رگه به‌ره‌و خاكی توركیا بكات، له به‌رانبه‌ردا مه‌لا مسته‌فا بارزانی جارێكی تر هه‌وڵی دا ده‌رگه‌ی گفتوگۆ له‌گه‌ڵ توركیا بكاته‌وه و پێوه‌ندی به دیپلۆماته توركه‌كانه‌وه بكات، بۆ ئه‌م مه‌به‌سته‌ش له كۆتایی ساڵی 1966 (موحسین دزه‌یی) كه ئه‌ندامێكی كارای ناو پارتی دیموكراتی كوردستان بوو، توانی له رێی بازرگانێكی شاری كه‌ركووك به ناوی (عیزه‌دین قۆجه) چاوی به باڵوێزی توركیا (بها‌و كارتای) له شاری به‌غدا له گه‌ڕه‌كی سه‌عدوون بكه‌وێت.\nدزه‌یی بۆچوونه‌كانی بارزانی له‌باره‌ی پێوه‌ندییه‌كانی بزووتنه‌وه‌ی رزگاریخوازی كورد له‌گه‌ڵ ده‌وڵه‌تی توركیا خسته ڕوو، له به‌رانبه‌ر ئه‌مه‌شدا بها‌و كارتای په‌یمانی گه‌یاندنی ئه‌م بۆچوونانه‌ی بارزانی بۆ حكوومه‌تی توركیا دا.\nله ساڵی 1967یشدا بارزانی له هه‌وڵێكی تردا بۆ هێوركردنه‌وه و نه‌رمی نواندنی توركیا ده‌رهه‌ق به هاوكێشه سیاسییه‌كانی عێراق، نامه‌یه‌كی بۆ سه‌رۆك كۆمار جه‌وده‌ت سۆنای (28 ئادار 1966- 28 ئادار 1973) له رێی (عیسمه‌ت شه‌ریف وانلی) نارد، به‌ڵام دوای ماوه‌یه‌ك به شێوازی جارانیان نامه‌كه‌یان هه‌ر به پێچراوی بۆ بارزانی نارده‌وه. له به‌رانبه‌ردا نووسه‌رێك له گوتارێكدا به ناونیشانی (قروسكه‌ی كوردانی سوور) له گۆڤاری (ئۆتكنی پان تۆران)ی له حوزه‌یرانی 1967 به زمانێكی توند نووسیویه‌تی، "ئه‌گه‌ر ده‌یانه‌وێ به زمانه پاشكه‌وتووه چوار پێنج هه‌زار وشه‌ییه‌كه‌یان قسه بكه‌ن، ئه‌گه‌ر ده‌یانه‌وێ وڵاتێك بۆ خۆیان دامه‌زرێنن و بڵاوكراوه‌یان هه‌بێ، ئه‌وا با بڕۆن بۆ شوێنێكی تر، له‌وانه‌یه (له شاره‌كانی خۆیاندا) له سه‌دا سه‌دی زۆرینه پێك ده‌هێنن، به‌ڵام خه‌ونبینین به دامه‌زراندنی ده‌وڵه‌تێكه‌وه له خاكی توركیادا، وه‌ك خه‌ونبینینی یۆنانییه‌كانه به دامه‌زراندنی بیزانسه‌وه، وه‌ك خه‌ونبینینی ئه‌رمه‌نییه‌كانه به دامه‌زراندنی ئه‌رمه‌نستانی گه‌وره، بۆ كوێ ده‌ڕۆن با بڕۆن، بۆ ئێران بۆ پاكستان بۆ هیند بۆ لای بارزانی، با بڕۆن داوا له رێكخراوی نه‌ته‌وه یه‌كگرتووه‌كان بكه‌ن كه له ئه‌فریقادا شوێنێكیان بۆ بدۆزێته‌وه، ئێوه له خزمه‌تی ناسیۆنالیزمی كوردان، زمانی جیا و قوتابخانه و به‌رنامه‌ی رادیۆیی و چاپه‌مه‌نی و بڵاوكراوه‌ی تایبه‌ت به خۆتان له ئێمه ده‌وێت، بۆ دامه‌زراندنی حكوومه‌تی خۆتان كۆبوونه‌وه‌ی نهێنی ده‌كه‌ن، بارزانی به رێبه‌ری خۆتان ده‌زانن، له توركیاوه چه‌كی بۆ ده‌نێرن، له كۆڕ و كۆبوونه‌وه تایبه‌تییه‌كانتاندا شیعری كوردی بۆ منداڵه‌كانتان ده‌خوێننه‌وه.\nنووسه‌ری وتاره‌كه له كۆتادا نووسیویه‌تی، "ئه‌و رۆژه‌ی بۆ پارچه پارچه‌كردنی توركیا شۆڕش به‌رپا بكه‌ن، ده‌بینن كه ئێمه چین! ده‌بینن!".\nله سۆنگه‌ی په‌ره‌دان به به‌رژه‌وه‌ندییه سیاسی و ئابوورییه‌كانی خۆی له ناوچه‌كه و رێگرتن له هه‌ر ئه‌گه‌رێكی سه‌رهه‌ڵدانی بزووتنه‌وه‌ی كوردانی ناو سنووره‌كه‌ی، سه‌ركه‌وتنه‌كانی شۆڕشی كوردستان له ساڵی 1969 توركیای خستبووه بارێكی شڵه‌ژاو، وای لێ كرد له هاوكێشه‌یه‌كی دژه كورددا هاوكاری وڵاتانی به‌ره‌ی رۆژهه‌ڵات و عێراق بكات، له پیاده‌كردنی ئه‌و سیاسه‌ته‌شدا، ئه‌و فڕۆكانه‌ی له ئه‌ڵمانیای رۆژهه‌ڵاته‌وه بۆمبای ناپاڵمیان بۆ به‌غدا ده‌گواسته‌وه، رێی نیشتنه‌وه‌یان له توركیا پێ درا.\nبه بۆچوونی توێژه‌ران، چه‌ند هۆكارێك له پشت ده‌ستێوه‌ردانی توركیا له باشووری كوردستان و به پیره‌وه‌چوونی پیلانی عێراق بۆ له ناوبردنی شۆڕشی كورده‌وه هه‌بوون، یه‌كێك بریتی بوو له‌و شه‌پۆله نه‌ته‌وایه‌تییه‌ی كه له باشووری كوردستانه‌وه به‌ره‌و باكور هه‌ڵده‌كشا، له ئه‌نجامدا توێژی ده‌سته‌بژێری كورد له توركیا ده‌یانویست به وێنه‌ی كورد له باشوور، بوونی نه‌ته‌وه‌یی خۆیان له ده‌ستووری توركیا بسه‌لمێنن و مافی هاووڵاتی له توركیادا بۆ كورد به ده‌ست بهێنن.\nبزووتنه‌وه‌ی نه‌ته‌وایه‌تی كورد له باشووری كوردستان به هۆكارێكی تر داده‌نێن بۆ ده‌ستێوه‌ردانی توركیا له باشووری كوردستان، چونكه به‌لای توركیاوه ئه‌و بزووتنه‌وه‌یه سه‌ره‌ڕای ئه‌وه‌ی سیما سه‌ره‌كییه‌كه‌ی كوردانه، هاوكات به‌هۆی كه‌سێتیی مسته‌فا بارزانی كه له یه‌كێتی سۆڤیه‌ت گه‌ڕابووه‌وه، هه‌روه‌ها شێوه‌ی پرۆگرامی پارتی دیموكراتی كوردستان كه به رواڵه‌ت كۆمۆنیستی بوو، تایبه‌تمه‌ندییه‌كی وای به‌م شۆڕشه به‌خشیبوو كه له‌لایه‌ن یه‌كێتی سۆڤیه‌ته‌وه پشتگیری ده‌كرێت، سه‌رباری ئه‌مانه روانگه‌یه‌كی تری توركیا بۆ شۆڕشه‌كه، پێوه‌ندییه خۆڕسكه‌كانی شۆڕشی كورد بوو له‌گه‌ڵ باكوری كوردستان.\nئه‌مه مه‌ترسییه‌ك بوو توركیا هه‌ر له یه‌كه‌م رۆژی سه‌رهه‌ڵدانی شۆڕشه‌كه‌وه ترسی لێی هه‌بوو كه به دووری نه‌ده‌زانی سه‌ركرده‌ی ئه‌م شۆڕشه مه‌لا مسته‌فای بارزانی وه‌ك له ناوه‌كه‌یدا تایبه‌تمه‌ندی ئاینی پێوه دیاره، به وێنه‌ی شۆڕشی شێخ سه‌عیدی پیران 1925، هه‌ڕه‌شه‌ی گه‌وره بێت بۆ سه‌ر رژێمی توركیا.\nئه‌م هۆكارانه به‌رده‌وام توركیایان هان ده‌دا تا چالاكی كورد له توركیا و عێراق كپ بكاته‌وه، به‌ڵام ئه‌وه‌ی بووه به‌ربه‌ست له به‌رده‌م ئه‌م پیلانه‌دا سۆڤیه‌ت بوو، ئه‌ویش دوای ئه‌وه‌ی توركیا به پشتیوانی ئه‌مه‌ریكا و ئینگلیز و وڵاتانی هه‌رێمی بڕیاری دژایه‌تی شۆڕشی كوردی دا له كوردستان، سۆڤیه‌ت له‌گه‌ڵ ئاشكرابوونی ئه‌م بڕیاره ناڕه‌زایی خۆی ده‌ربڕی، ئه‌م خواسته‌ی سۆڤیه‌ت له به‌رژه‌وه‌ندی كوردی باشوور و باكوری كوردستاندا بوو . چونكه له ناوه‌ڕۆكدا پرۆسه‌ی هه‌ڵمه‌تی سه‌ربازی دیجله هاوكاری سه‌ربازی وڵاتانی هه‌رێمی و رۆژئاوا بوو دژی كورد.\nئه‌مه هۆكاری سه‌ره‌كی بوو كه سۆڤیه‌ت توركیا و ئێران و سووریا له ده‌ستخستنه ناو كاروباری باشووری كوردستان ئاگادار بكاته‌وه، هه‌روه‌ها رای گه‌یاند كه ده‌ستێوه‌ردانی هه‌ر هێزێكی ناوچه‌یی له رووی سه‌ربازییه‌وه بۆ باشووری كوردستان، ده‌رئه‌نجامی سیاسیی خراپی ده‌بێت و چه‌ندان ده‌وڵه‌ت به‌ر هه‌ڕه‌شه ده‌كه‌ون، له‌وانه یه‌كێتی سۆڤیه‌ت.\nئه‌مه په‌یامێكی سۆڤیه‌تی بوو كه توركیا و ئێرانی ئاگادار كرده‌وه كه ده‌وڵه‌تی عێراق دوای ئه‌وه‌ی له پاكتی به‌غدا پاشه‌كشه‌ی كردووه، به‌هیچ شێوه‌یه‌ك وابه‌سته‌ی هاوپه‌یمانیه‌تی ناوچه‌یی نوێی نییه، بۆیه ده‌ستێوه‌ردانی وڵاتانی سه‌نتۆ له كاروباری وڵاتێكی تر كه ئه‌ندام نییه له سه‌نتۆدا، كارێكی مه‌ترسیداره.\nله دوای ئه‌م هه‌ڕه‌شه‌یه‌ی یه‌كێتی سۆڤیه‌ت و له‌به‌رئه‌وه‌ی خۆی نه‌كاته مه‌یدانێكی جه‌نگ له نێوان بلۆكی رۆژئاوا و رۆژهه‌ڵات، توركیا بۆ ماوه‌یه‌ك ده‌ستی له كاروباری باشووری كوردستان و شۆڕشی كورد كێشایه‌وه، به‌ڵكو ته‌نیا كارێك كردی سه‌ركوتكردنی كوردی ناوخۆی توركیا و به هێزكردنی سنووره‌كانی بوو به رووی شۆڕشی كوردیدا، ئه‌مه‌ش ئه‌نجامێكی كاریگه‌ری جه‌نگی سارد بوو له‌سه‌ر پێوه‌ندییه سیاسییه‌كانی نێوان توركیا و عێراق و كاردانه‌وه‌ی له‌سه‌ر باشووری كوردستان .


هەڵمەتی یۆرۆنیوز، سی ئێن ئێن و بی بی سی بەرامبەر کۆڕۆنا | AvaToday\nهەڵمەتی یۆرۆنیوز، سی ئێن ئێن و بی بی سی بەرامبەر کۆڕۆنا\nposted onApril 4, 2020\nیۆرۆنیوز و دوو تۆڕی گەورەی هەواڵدەری جیهان بۆ پێشگرتن لە زیاتر بڵاو بوونەوەی ڤایروسی کۆڕۆنا لە جیهان هەڵمەتێک وەڕێدەخەن. تۆڕی جیهانی بی بی سی، سی ئێن ئێن و یۆرۆنیوز بەڵێنیان داوە زیاتر لە ٤٦ ملیۆن یۆرۆ شوێنی تەبلیغات بدەن بەو دامەزراوانە کە لە بواری گەیاندنی زانیاری و هەروەها پاراستنی ئینسانەکان لە بەرابەر بڵاو بوونەوەی ڤایروسی کۆڕۆنا چالاکی دەکەن.\nئەو سێ تۆڕە، بەشی زۆری بەرهەمە میدیاییەکانیان تەرخانی قەیرانی کۆڤید ١٩ کردووە و زیاتر لە ٨٠٠ ملیۆن کەسیان لە سەرتاسەری جیهان لە دوایین هەواڵو گۆڕانکاریەکانی پێوەندیدار بە ڤایروسی کۆڕۆنا ئاگادار کردووەتەوە.\nمایک پیترز بەڕێوەبەری یۆرۆنیوز لەو بارەوە دەڵێ: لەو سەردەمە پڕ لە چالشەی جیهانی ئێمەدا، ئێمە لە یۆرۆنیوز بەرپرسایەتێکی قورسمان لەسەر شانە بۆ ئەوەی بتوانین بەربێژ و بەردەنگەکانمان لە ١٢ زمانی جیاوازی جیهان سەبارەت بەو دۆخە و لە رێوشوێنەکانی پێشگرتن بە بڵاو بوونەوەی زیاتری ڤایروسی کۆڕۆنا ئاگادار بکەینەوە.\nلە درێژەدا گووتی: ژووری هەواڵی ئێمە شەووڕۆژ لەگەڵ دامەزراوە نێودەوڵەتیەکانی وەک ڕێکخراوی تەندرووستی جیهانی لە پێوەندی دایە بۆ ئەوەی بەردەنگەکانمان لە دوایین پێشنیارەکان بۆ بەرگری لە زیاتر بڵاو بوونەوەی کۆڕۆنا ئاگادار بکەینەوە.\nپیترز لە درێژەدا گووتویەتی: ئێمە دەمانهەوێ هەنگاوێک بەرەو پێش بچین و بە هاوکاری یەکتری دەمانهەوێ هاوکاری ڕێکخراوە تەندروستیەکانی سەرتاسەری جیهان بکەین بۆ ئەوەی پەیامی باش و تەندرووستی خۆیان بە شێوەی بەربڵاو لە جیهاندا بڵاو بکەینەوە و هیواداراین میدیاکانی دیکەش ئەو کارە بکەن.\nڕێکخراوی جیهانی تەندرووستی یەکەمین دامەزراوەی نێودەوڵەتیە کە وێرای پێشوازی لەو گەڵاڵەیە ڕایگەیاندووە کەمپینێکی ٧ قۆناغی بە بنەماگرتنی وشیارکردنەوەی جیهانی بۆ پێشگرتن لە بڵاو بوونەوەی ڤایروسی کۆڕۆنا دەست پێدەکەن.


هۆشەنگ دەروێش: یەكدەنگی لایەنە سیاسیەكان لەڕۆژئاوای كوردستان گرنگە\n4 مانگ پێش ئێستا ژمارەی بینین: 140 جار\nلایه‌نه‌كانی رۆژئاوای كوردستان له‌سه‌ر مه‌رجه‌عی كوردی، كه له 40 كه‌س پێكهاتووه و شه‌ش خاڵی دیكه رێككه‌وتن.\nسه‌ما به‌كداش، گوته‌بێژی پارتی یه‌كێتی دیموكراتی و ئه‌ندامی كۆمیته‌ی دانوستانه‌كان رایگه‌یاند، پارتی یه‌كێتی دیموكراتی و ئه‌نه‌كه‌سه له‌سه‌ر ناوی مه‌رجه‌عی سیاسی رێككه‌وتوون و ناوی ده‌كه‌ن به مه‌رجه‌عی باڵای كورد.\nراشیگه‌یاند، ئه‌وان له‌سه‌ر شه‌ش خاڵ رێككه‌وتوون، كه په‌یوه‌سته به ئه‌رك و ده‌سه‌ڵاتی ئه‌و مه‌رجعه باڵایه و گه‌ڕانه‌وه‌ی ئاواره‌كانی سه‌رێكانی، عه‌فرین و گرێ سپی و ھه‌روه‌ها له‌سه‌ر نوێنه‌رایه‌تییه‌كانی كورد له‌رووی نێوده‌وڵه‌تییه‌وه و چۆنیه‌تی پاراستنی ده‌ستكه‌وته‌كان و ده‌ركردنی بڕیاره‌كان و دانانی په‌یڕه‌وێكی ناوخۆیی رێككه‌وتوون.\nلەبارەی دۆخی ڕۆژئاوای كوردستان و یەكڕیزی لایەنەكان، هۆشەنگ دەروێش، نوێنەری ئەنجومەنی سوریای دیموكرات لەشاری سلێمانی، لەمیانی بەشداریكردنی لەبەرنامەی بەیانیت باش وڵاتەكەم، بەڕادیۆی دەنگی گەلی كوردستانی ڕاگەیاند: یەكدەنگی و یەكڕیزی كورد لەڕۆژئاوای كوردستان زۆر گرنگە لەبەر ئەوەی هەر كێشەیەك لە سوریا و ڕۆژئاوای كوردستان هەبێت گەر لایەنە كوردیەكان یەكدەنگ بن دەتوانن دەستكەوتی زیاتر بەدەست بێنن و بەبەهێزتر بچنە دانوستانەكان بۆ چارەسەری كیشەی سوریا .\nئاماژەی بەوەشكرد: لەئێستادا لایەنە سیاسیە كوردیەكان كاردەكەن بۆ كۆكردنەوەی سەرجەم هێزە كوردیەكانی ڕۆژئاوای كوردستان بۆ ئەوەی لەچوارچێوەی ڕێككەوتنێكدا كۆبكرێنەوە بۆ ئەوەی كە كورد لە ڕۆژئاوای كوردستان زیاتر بەهێزبكەن وە داواكاریەكانیان باشتر و بەهێزتر بكەن، لەبەر ئەوەی وەك دەزانرێت لایەنە سیاسیەكان پیێكەوەو بە یەكڕیزی زیاتر دەتوانن داواكاری و مافەكانیان بەدەستبێنن .


كانتۆن و ناسنامه‌ی نه‌ته‌وه‌یی ... سووره مه‌رگه‌یی\nبه درێژایی مێژوو هه‌ر چوار داگیركاری كوردستان له هه‌وڵی ئه‌وه‌دا بوون كورد خاوه‌نی ناسنامه‌ی نه‌ته‌وه‌یی تایبه‌ت به خۆی نه‌بێ، بۆ ئه‌و مه‌به‌سته‌ش زمانیان قه‌ده‌غه كردووه و خه‌باتی رزگاری نیشتیمانیان به جوداخواز و چه‌ته‌گه‌ری و هه‌ڵگه‌ڕاوه و یاخی بوو ناوبردووه، چونكه نه‌بوونی ناسنامه واتا نه‌بوونی خاك، نه‌بوونی مێژوو، نه‌بوونی كه‌لتوور و فه‌رهه‌نگ، نه‌بوونی ئاڵا و (ئه‌ی ره‌قیب) ، نه‌بوونی یه‌كهه‌ڵوێستی نه‌ته‌وه‌یی و ئیراده‌ی بڕیاردان، هه‌موو ئه‌وانه‌ش بره‌و به سیاسه‌تی داگیركاری تورك و فارس و عه‌ره‌ب ده‌ده‌ن و ئاسانكاری بۆ تێركردنی حه‌ز و خولیا شۆڤێنیه‌كانیان خۆش ده‌كه‌ن، ئه‌وه‌ش خواستێكی له مێژینه‌ی سه‌رجه‌م دوژمنانی كورده، چونكه نه‌بوونیان رێگا له‌به‌رده‌م داگیركارانی كوردستان خۆش ده‌كه‌ن چۆنیان بووێ ئاوا ده‌سته و گرووپی تایبه‌ت به خۆیان له‌ناو بزووتنه‌وه‌ی كوردایه‌تی درووست بكه‌ن و چۆنیشیان بوێ ئاوایان ئاراسته بكه‌ن، مێژووی میرنشینه‌كانی كورد و ئیمپراتۆری سه‌فه‌وی و خه‌لافه‌تی عوسمانی باشترین به‌ڵگه‌ی ئه‌و راستییه‌ن، پرسیار ئه‌وه‌یه: ئایا سیاسه‌تی به كانتۆنكردنی شار و شارۆچكه‌كانی كوردستان له‌لایه‌ن (په‌كه‌كه و په‌یه‌ده) وه‌ك خۆیان به داهێنانی ده‌زانن، به راستی ئه‌و داهێنانه نه‌ته‌وه‌ییه‌یه كه مه‌ترسییه‌كانی له‌ناوبردنی سه‌ر كورد بڕه‌وێنێته‌وه! یان گه‌ڕانه‌وه‌یه بۆ سیاسه‌تی به میرنشینكردنی كوردستان كه پێنج شه‌ش سه‌ده به‌ر له ئێستا، سه‌فه‌ویه‌كان و عوسمانیه‌كان ناسنامه‌ی نه‌ته‌وه‌ییان پێ له كورد ده‌دزی و، ئێستا (په‌كه‌كه و په‌یه‌ده) ناویان گۆڕیوه به كانتۆن و چاوی كوردی پێده‌به‌ستن؟\nكانتۆنه‌كانی (په‌كه‌كه و په‌یه‌ده) هاوشێوه‌ی میرنشینه‌كان ده‌سه‌ڵاتێكی ئیداری ناوچه‌یین و هیچ خه‌سڵه‌ت و تایبه‌تمه‌ندییه‌كی نه‌ته‌وه‌ییان پێوه نییه، ته‌نانه‌ت بۆ ناسینه‌وه‌ش پاشگری كورد یان كوردستانی پێوه نالكێنن، له‌وه‌ش سه‌رنج راكێشتر له هه‌موو ئه‌و كانتۆنانه نوێنه‌ری عه‌ره‌به هاورده‌كراوه‌كان ئه‌ندامی ئه‌نجوومه‌نی كانتۆنن و نوێنه‌رایه‌تی سیاسه‌تی ته‌عریب ده‌كه‌ن، ئه‌وه‌ش ره‌وایه‌تی دانه به سیاسه‌تی ته‌عریب و گومان خستنه سه‌ر كوردستانه وه‌ك نیشتیمانی نه‌ته‌وه‌یه‌كی دیاریكراو.\nگرفتی گه‌وره‌ی كورد له‌وه‌دایه تا ئێستا خاوه‌نی ده‌وڵه‌ت و كه‌سایه‌تی یاسایی نێوده‌وڵه‌تی نییه، گریمان وه‌ك ئه‌وه‌ی (په‌كه‌كه و په‌یه‌ده) نه‌خشه‌یان بۆ كێشاوه هه‌ر شار و شارۆچكه‌یه‌ك ده‌كه‌ن به كانتۆنێك، پێمناڵێن له ژینگه‌یه‌كدا كه به درێژایی مێژوو كه‌لتووری سه‌ربڕین و یاسای هێز لێی باڵاده‌ست بن، ده‌سه‌ڵاتی كانتۆنی شاری هێز و سام و هه‌یبه‌تی سیاسی و سه‌ربازی له كوێ دایه، ده‌سه‌ڵاته‌كانی چین و به چ میكانیزمێك په‌یوه‌ندیه‌كانی له‌گه‌ڵ كۆمه‌ڵگه‌ی نێوده‌وڵه‌تی رێكده‌خات! له‌ناو هه‌مه‌جیه‌تی داعش و گه‌ڕانه‌وه‌ی عه‌ره‌ب بۆ مێژووی كۆن و ئه‌نفال كردنی جیاوازیه‌كان چۆن خۆی ده‌پارێزێ؟ یان ئه‌گه‌ر سیسته‌می كانتۆنی ئه‌وه‌نده باش و پێشكه‌وتووه، بۆچی و له‌به‌رچی داگیركارانی كوردستان ئه‌وه‌نده پێداگری له‌سه‌ر ده‌وڵه‌تی نه‌ته‌وه‌یی و فراوانكردنی قه‌ڵه‌مڕه‌وی ده‌سه‌ڵاتیان ده‌كه‌ن؟ وه‌ڵامی ئه‌و پرسیاره مه‌گه‌ر له فه‌رهه‌نگی سیاسه‌تی پاوانخوازی و سه‌ره‌ڕۆیی حزبی (په‌كه‌كه و په‌یه‌ده) دا ده‌ست بكه‌وێ، ئه‌گه‌رنا كانتۆن و كاریگه‌ریه‌كانی له چاره‌سه‌ری پرسی كورددا وه‌ك ئه‌وه وایه كه ده‌ڵێن: كه‌سێك زگی دێشا ده‌ستیان به پشتی دادێنا.\nكانتۆنێك بێ ناو و نیشان بێ و ناوی كوردی له‌سه‌ر نه‌بێ! ناوی كوردستانی پێوه نه‌بێ! له ده‌روازه‌ی چوونه ژوور به كوردی نه‌نووسرابێ به‌خێربێن! ئاڵای كوردستانی له‌سه‌ر هه‌ڵنه‌كرابێ! كێ ده‌ڵێ خۆڕسكه‌و ده‌ستنێژی داگیركارانی كوردستان نییه! به‌كام سیمبوول بیناسمه‌وه كه هی منه؟ به‌چی بزانم وڵاته داگیركراوه‌كه‌ی منه‌و ئازاد كراوه؟ به‌كام كوچه و كۆڵانیدا بۆ سه‌روه‌ریه‌كانی مێژوو بگه‌ڕێم؟ له‌كام وێرانه‌یدا شكۆی دزراوی نه‌ته‌وه‌ییم بدۆزمه‌وه؟\nئه‌گه‌ر سیاسه‌تی به كانتۆنكردنی (په‌كه‌كه و په‌یه‌ده) سه‌ربگرێ بۆ كه‌س روون نییه كوردستان ده‌كرێته چه‌ند كانتۆن، به‌ڵام ئه‌وه‌ی روونه ئه‌گه‌ر هه‌موو سه‌رۆك كانتۆن و وه‌زیره‌كان له كورد دابنرێن و ئه‌وكاتیش پشك بۆ تورك و فارس و عه‌ره‌بی هاورده كراو دانه‌نرێ، ئه‌وه‌نده‌ی هه‌موو دونیا سه‌رۆك كانتۆن و وه‌زیرمان ده‌بن و به‌وه‌ش ده‌توانرێ تۆڵه‌ی ئه‌و زه‌مه‌نه دوور و درێژه‌ی بێ ده‌وڵه‌تی بكه‌ینه‌وه.


هه‌زاران زانا زه‌نگی مه‌ترسییان لێدا..زه‌وی له‌به‌رده‌م كاره‌ساتدایه\nهه‌زاران زانا زه‌نگی مه‌ترسییان لێدا..زه‌وی له‌به‌رده‌م كاره‌ساتدایه\nدیمەنێکی زەوی لە بۆشایی ئاسمانەوە\n15 هه‌زار زانا له 184 وڵاتی جیهانه‌وه ئه‌مڕۆ دووشه‌ممه 13ی تشرینی دووه‌می 2017 هۆشدارییاندا له‌و هه‌ڕه‌شانه‌ی له‌سه‌ر گۆی زه‌وییه، ئه‌وه‌ش به‌هۆی كه‌مته‌رخه‌می له رێوشوێنه‌كانی تایبه‌ت به پاراستنی ژینگه و سیستمی ژینگه‌یی.\nئه‌م زه‌نگه مه‌ترسیداره نوێیه دوای 25 ساڵ له یه‌كه‌م زه‌نگی مه‌ترسی دێت كه كۆمه‌ڵه زانایه‌كی خاوه‌ن خه‌ڵاتی نۆبڵ له به‌یاننامه‌یه‌كدا به‌ناوی (هۆشدارییه‌ك له زانایانی جیهانه‌وه بۆ مرۆڤایه‌تی) ده‌ریانكرد.\nله ساڵی 1992 رێكخراوی "یه‌كێتی زانا نیگه‌رانه‌كان" توانیان هه‌زار و 700 واژوو بۆ به‌یاننامه‌ی ناوبراو بكه‌نه‌وه كه تیایدا ئاماژه‌یان به‌وه‌داوه چالاكییه‌كانی مرۆڤ به‌رامبه‌ر سورشت له‌وانه‌یه ببێته‌هۆی "نه‌هامه‌تی گه‌وره بۆ رۆڤایه‌تی" و "زه‌وی به‌جۆرێك بشێوێنێت كه ناتوانرێت چاك بكرێته‌وه".\nدوای تێپه‌ڕینی چاره‌كه سه‌ده‌یه‌ك، دووباره زاناكان به‌یاننامه‌یه‌كی هاوشێوه‌یان ده‌ركرده‌وه و ناویان نا "هۆشداریی دووه‌م"، له‌مه‌شیاندا زاناكان هۆشدارییاندا له‌وه‌ی ئاوی خواردنه‌وه و بڕینی دارستانه‌كان و له‌ناوچونی ئاژه‌ڵی شیرده‌ر و ده‌ردانی ئه‌و گازانه‌ی كه هه‌وا گه‌رم ده‌كه‌ن، گه‌یشتوه‌ته ئاستی هێڵی سور.\nئه‌و زانایانه‌ی واژویان له‌سه‌ر به‌یاننامه نوێیه‌كه كردووه و گۆڤاری بیۆسایه‌نس وێنه‌یه‌كی لێ بڵاوكردوه‌ته‌وه، وتویانه: جگه‌له‌و رێوشوێنانه‌ی كه بۆ پاراستنی چینی ئۆزۆن گیراونه‌ته‌به‌ر، ئه‌گینا ئه‌و رێوشوێنانه‌ی له ساڵی 1992ه‌وه بۆ كه‌مكردنه‌وه‌ی ئاستی ئه‌و مه‌ترسییانه گیراونه‌ته‌به‌ر، دڵخۆشكه‌ر نین، ده‌شڵێن كه مرۆڤ به‌پێی پێویست كاری به‌په‌له ناكات بۆ پاراستنی ئه‌و ژینگه زیندووه‌ی كه هه‌ڕه‌شه‌ی جدیی له‌سه‌ره.\nتۆماس نیوسۆم، مامۆستای زانكۆی دیكین له ئوسترالیا و یه‌كێك له‌و زانایانه‌ی به‌شداریی ده‌ركردنی به‌یاننامه‌كه‌ی كردوه ده‌ڵێت: "لێكۆڵینه‌وه‌مان له گۆڕانكارییه‌كانی دوو ده‌یه‌ی رابردوو كردوه و هه‌ڵسه‌نگاندنمان بۆ ئه‌و رێوشوێنانه‌ش كردووه كه گیراونه‌ته‌به‌ر، بۆشمان ده‌ركه‌وتووه كه كات زۆر دره‌نگه بۆ راستكردنه‌وه‌ی ئه‌و هه‌ڵه‌یه‌ی كه كراوه".\nماوه‌ی 25 ساڵه ئاستی ئاوی خواردنه‌وه بۆ تاكه كه‌س له جیهاندا به‌ڕێژه‌ی 26% كه‌میكردوه و ژماره‌ی ناوچه مردوه‌كانیش له ئۆقیانوسه‌كان به‌رێژه‌ی 75% زیادیكردووه، زه‌ویش 120 ملیۆن هێكتاری له دارستان له‌ده‌ستچووه و زۆربه‌ی كراونه‌ته كێڵگه‌ی كشتوكاڵی، له‌به‌رامبه‌ریشدا ده‌ردانی گازی دوانۆكسیدی كاربۆن زیادی كردووه و به‌وه‌ش تێكڕای پله‌ی گه‌رما به‌رزبووه‌ته‌وه.\nزاناكان پێیان وایه زیادبونی ژماره‌ی دانیشتوانی گۆی زه‌وی به‌ڕێژه‌ی 35%، له‌به‌رامبه‌ریشدا له‌ناوچونی ژماره‌ی ئاژه‌ڵی شیرده‌ر و خشۆك و ماسی و گیانه‌وه‌ره‌كانی دیكه به‌ڕێژه‌ی 29%، هه‌ربۆیه داوایان كردووه سیاسیه‌تی پلانی خێزانی له وڵاته تازه پێگه‌یشتووه‌كاندا بگیرێته‌به‌ر و پشتیش به به‌رنامه‌ی هۆشیاركردنه‌وه‌ی ژنان ببه‌سترێت تا سنورێك بۆ زیادبونی رێژه‌ی دانیشتوان دابنرێت.\nئه‌م بابه‌ته 143172 جار خوێنراوه‌ته‌وه


گه‌مه قورسه‌كه نزیك بۆته‌وه ….. 3 …. سه‌ردار جاف – Dengekan\nbySardar Jaf\tOctober 18, 2017\tGeneral\n( به‌شی سێهه‌م / توركیا ) ….\nچه‌شه‌ی ئابووری ئه‌و ئالیكه بوو له رێكه‌وتنه په‌نجا ساڵییه‌كه‌ی نێوان هه‌رێم و توركیا بۆ لایه‌نی دووه‌م رۆكراو ئامانج و مه‌به‌ستیش لێی ئه‌مڕۆ بوو كه كورد هه‌نگاو به‌ره‌و سه‌ربه‌خۆیی بنێت، و ریفراندۆم بكات و رای گه‌لی خۆی به دونیا بگه‌یه‌نێت، گورزی گه‌وره‌یش به‌ر ئابووری توركیا بگه‌یه‌نێت، هه‌نگاو نه‌نانی توركیا له داخستنی سنوور و گرتنه‌وه‌ی بۆری نه‌وته‌كه و له‌شكر كێشی په‌یوه‌سته به دوو فاكته‌ری سه‌ره‌كییه‌وه، یه‌كه‌میان ئابووری و دووه‌میان ده‌ست به‌تاڵبوونی سه‌ران و ده‌وله‌تی تورك له په‌یوه‌ندی دیپلۆماسی كه خه‌ریكه سه‌ریان ده‌خوات و دووچاری گێژاوی كردوون.\nده‌سه‌لاتدارانی توركیا هه‌ر زوو دركیان به‌م گه‌مه قورسه كردبوو چاك له‌وه حاڵی ببوون كه مه‌به‌ستی به‌رته‌سككردنه‌وه‌ی ئاگره‌كه‌یه له ده‌وروبه‌ری سنووری وڵاته‌كه‌یان و بینه‌قاقای دابه‌شبوونی خاكه‌كه‌یان ده‌گرێته‌وه، سه‌ره‌تا به بڕوبیانووی هه‌بوونی ده‌ستی ویلایه‌ته یه‌كگرتووه‌كانی ئه‌مریكا له كوده‌تاكه‌ی مانگی ته‌موزی ساڵی رابردوو و دنه‌دان و ده‌ست له پشتدان و پشتگیریكردنی بزوتنه‌وه‌كه‌ی فه‌تحوڵلا گویله‌ن، هێدی هێدی رووی ئه‌م وڵاته به‌ره‌و بلۆكی رۆژهه‌ڵات وه‌رچه‌رخا، له بنه‌ره‌تیشدا مه‌به‌ست ئه‌و بزوتنه‌وه نه‌یاره‌ی ده‌وڵه‌تی توركیا نه‌بوو، وه‌لی ئامانجه‌كه ئه‌و گه‌مه قورسه‌یه كه‌وا ده‌رده‌كه‌وێت نزیك بووبێته‌وه، ته‌واو پشتقایمی خۆی له رووی سه‌ربازی و ئابوورییه‌وه بۆ روسیا راگه‌یاند، هه‌ر كڕینی موشه‌كی دوور مه‌ودا تا به غازی روسی ده‌گات، ئمه وای كرد پشت ئه‌ستوور بێت به وڵاتی روسیا، لێره‌دا ئه‌وه ده‌رده‌كه‌وێت كه روسیا له سه‌روبه‌ندی خستنه‌خواره‌وه‌ی فڕۆكه‌كه‌ی له لایه‌ن توركیاوه، لایه‌نی دووه‌م به ئاشكرا پشتگرییه‌كی خۆی بۆ شه‌ڕڤانان و گه‌ریلاكانی سه‌ر به پارتی كرێكارنی كوردستان ده‌رده‌بڕی و توركیا هه‌ستی به زه‌بری گورچكبڕ ده‌كرد بۆیه به خێرایی ئه‌و په‌یوه‌ندیانه‌ی له گه‌ڵ روسیا چێ كرد، ئێستایش جگه له پشتگیری كردنێكی كه‌می روسی بۆ شه‌رڤانانی پارتی یه‌كێتی دیموكراتی له كوردستانی رۆژئاوا ئه‌و باس و خواسه گه‌رم لاگیرییه‌ی بۆ گه‌ریلاكان نه‌ما، به‌ڵام توركیا جارێكی دیكه دووچاری دۆزه‌خێكی دیكه بۆته‌وه ئه‌ویش كه ناتوانی ته‌واوی سنووری به‌رووی كوردستانی باشووردا دابخات، به‌هۆی ئه‌و رێكه‌وتننامه وزه‌ییه‌ی مانگی دووی رابردووی نێوان گه‌وره كۆمپانیای رووسی و هه‌رێمی كوردستان، كه به‌رژه‌وه‌ندییه ئابوورییه‌كانی به كوردستانه‌وه به‌سته‌وه له حاڵه‌تی داخستنی له لایه‌ن توركیاوه گوشاره‌كانی روسیای به‌سه‌ره‌وه زیاد ده‌كات و ده‌وله‌تی روسی ئه‌وه‌ی نه‌شاردۆته‌وه و چه‌ندین جار لێدوانیان له‌و باره‌یه‌وه داوه، له لایه‌كی دیكه‌وه په‌یوه‌ندییه دیپلۆماسییه گرژییه‌كانی توركیا و ئه‌وروپا گه‌یشتۆته ترۆپك نه‌مازه له گه‌ڵ ده‌وڵه‌تی ئه‌ڵمان كه به گه‌وره‌ترین بازاڕی توركی هه‌ژمار ده‌كرێ و وڵاتی دووه‌میش به هۆی ناكۆكییه‌كانیانه‌وه له ئه‌نچه‌رلیك كشانه‌وه‌ی خۆی جاڕدا، سه‌ره‌ڕای ئه‌م ئاڵۆسكبوونی ره‌وشه به دۆراندۆری توركیاوه، چاوبڕینی وڵاتی توركیا له په‌لهاویشتن بۆ وڵاتانی ده‌ورو به‌ر كه به‌لاسایی كردنه‌وه‌یه‌كی سه‌رده‌میانه‌ی كۆماری ئیسلامی ئیران داده‌نرێت، زیانێكی دیكه‌ی گه‌وره‌ی پێ ده‌گه‌یه‌نێت، خۆ هه‌ڵقورتاندن له سووریا و ئێراق و شكاندنی گه‌مارۆی ئابووری سه‌ر قه‌ته‌ر و ناردنی هێز ئه‌و ده‌سته شاراو و پرَ گومانه‌ی لای وڵاتانی رۆژئاوا و رۆژهه‌ڵات ئاشكرا كرد و پێویسته به جۆرێك هه‌نگاو بنێت وڵاته‌كه‌ی له‌و دابه‌شبوونه بپارێزێت كه سه‌رو ته‌پۆكی ده‌گرێته‌وه، پێشتریش ده‌وڵه‌تی تورك چه‌ندین په‌لوپۆی دیكه‌ی هاویشتووه و كۆمه‌ڵی نێو ده‌وڵه‌تی به هۆی هاوڕابوون و هاویار بوونیانه‌وه بێده‌نگیان نواندووه،قبرسی توركی و توركمانستان و ناگورنوكه‌ره‌باغ به نمونه ره‌نگه ئه‌و دۆسیانه‌یشی هه‌ڵبدرێته‌وه ئه‌گه‌ر دوور خستنه‌وه‌یشی به دوور نازانین له په‌یمانی ناتۆ، كوده‌تای سه‌ربازیش جارێكی دیكه له تورگكیا و له سایه‌ی ئه‌م تاك ده‌سه‌ڵاتیه‌ی كه هه‌یه به دوور ده‌زانرێت، نائومێد بوونی زلهێزانیش له كوده‌تا، وا ده‌كات هه‌نگاو بۆ پلانی 2 و ئه‌وانی دی ببرێت، هه‌ر ئه‌مه‌یش وا ده‌كات له ئاینده‌دا به هه‌ر پاساو و ده‌ریچه‌یه‌ك بێت پارتی كرێكارانی كوردستان له لیستی تیرۆری ولاتانی ئه‌وروپی و خۆرئاوا ده‌ربكرێت و گه‌مه به‌ره‌و خۆش بوون هه‌نگاو ده‌نێت…. تاكه مه‌نفه‌ز بۆ توركیا داننانه به ده‌وڵه‌تی كوردستانی باشوور بۆ ئه‌وه‌ی ماوه‌یه‌ك ئاگری پارچه پارچه بوونی خاكه‌كه‌ی له خۆ دوور بخاته‌وه.\nPrevious دیوی شاراوەی ڕوداوەکان و ئەم دۆخە بەرەو کوێ دەبات..؟ … بەختیار نامیق\nNext ھاوار و خۆزگەکانی منی منداڵیش، ھەر وەستانی جەنگ و زرمەی تۆپخانەکان بوو … ھەژێن


05:27 - 28/01/2020\nبەڕێوەبەری نەوت و کانزاکان: داخستنی سنور کیشەی بەنزین دروست ناکات\nوەزیری کشتوکاڵ: هیچ بەرهەمێک بەبێ ڕەزامەندی وەزارەت هاوردە ناکرێت\nسبەینێ مووچەی وەزارەتی پلاندانان دابەشدەکرێت\nئەنجامی تاقیکردنەوەی بەرایی قوتابیانی دەرەکی ڕادەگەیەنرێت\nدادگای سلێمانی بڕیاری کۆتایی لەبارەی کەیسی گیان لەدەستدانی رۆژنامەنوسان ئامانج بابانی و لانە محەمەدەوە دا و دەڵێت کردوەکە خۆ کوژیی بووە بۆیە دۆسیەکە داخست.\nبەپێێ بەڵگەنامەیەک کە سۆران عومەر ئەندامی پەرلەمانی کوردستان بڵاویکردۆتەوە رۆژی ١٨ مانگی دوانزەی ساڵی رابردوو دادوەر هەڵاڵە فەتاح محەمەد بڕیاریداوە بە داخستنی یەکجاری دۆسیەکە و گەڕانەوەی کەل و پەل ومۆبایل و ئایپادەکانی هەردوو کۆچکردوو بۆ کەس وکاریان.\nلە پەڕاوی دۆسیەکەدا هاتووە بە سەرنجدان لە راپۆرتی توێکاری پزیشکی و راپۆرتەکانی نوسینگەی بەڵگە و تاوان و وەرگرتنی وتەی شایتەکان و سەریرکردنەوەی گرتە ڤیدیۆیەکان دەردەکەوێت کەوا تۆمەتباری ئەم دۆسیەیە ئامانج محەمەد نورییە و تۆمەتبارە بە پێی مادەی ٤٠٦ لە یاسای سزادانی عێراقی،بەڵام بەهۆی ئەوەی نابراو خۆی کوشتووە بۆیە دادوەر بڕیاریداوە بە داخستنی دۆسیەکە بە شێوەیەکەی کۆتایی.\nرۆژی ١٦ ی ئۆکتۆبەری ساڵی رابردوو هەردوو رۆژنامەنوس ئامانج بابانی و لانە محەمەدی هاوسەری و منداڵەکەیان لە روداوێکدا گیانیان لەدەستدا،هەرزوو لایەنە ئەمنیەکان رایانگەیاند روداوەکە خۆ کوژییە و پەیوەندی بە کێشەی خێزانیەوە هەیە.\n29297 جار خوێندراوەتەوە


زایینی: ١١-٠١-٢٠١٨ - هەتاوی: ١٣٩٦/١٠/٢١ - ١٧:٢١ تاران قه‌باره‌ی فۆنت:\nکوردستان میدیا: حیزبی دێموکراتی کوردستانی ئێران و کۆمەڵەی شۆڕشگێڕی زەحمەتکێشانی کوردستانی ئێران، لە ڕاگەیندراوێکی هاوبەشدا, داوایان لە کۆمەڵگای نێودەوڵەتی کرد، بە هانای خەڵکی ئێرانەوە بچن و پێش بە ماشینی کوشتار و داپڵۆسێنی ڕێژیمی کۆماری ئیسلامی لە ئێراندا بگرن.\nپێش بە ماشینی کوشتاری ڕێژیم بگرن\nنەتەوە مافخوازەکانی ئێران\nکۆڕ و کۆمەڵە نێونەتەوەیییەکان\nهەروا کە بینیمان لە میانەی چەند ڕۆژ خۆپێشاندانی ئێعترازیی جەماوەری و سەرتاسەرییەکانی خەڵکی وەزاڵەهاتووی ئێران و هاواری مافخوازیی نەتەوەکان لە ئێراندا، کۆماری ئیسلامی ئەم جارەش بە بەرچاوی هەموو جیهانەوە جگە لە سەرکوت و داپڵۆساندن، هیچ وڵامێکی دیکەی بۆ داخوازی ڕەوا و مەدەنییانەی خەڵکانی ناڕازی نەبوو.\nلەم ماوەیەدا بەپێی ئامارە فەرمی و نافەرمییەکان، بە هەزاران کەس لە لایەن دامودەزگا سەرکوتکەرەکانی ڕێژیمەوە دەسبەسەر کراون و سەدان کەس بریندار و دەیان کەسیش لە سەر ناڕەزایەتی دەربڕین لە شەقامەکان، بە دەستی هێزەکانی ڕێژیم کوژراون.\nلە ڕەوتی دەسبەسەرکردنی ناڕازییان، بەوپەڕی توندوتیژییەوە هەموو مافە ئینسانی و یاسایییەکانی دەسبەسەرکراوان پێشێل کراون. کۆماری ئیسلامی ئەم جارەش تەنیا به ئەشکەنجە و سەرکوت و داپڵۆسین وڵامی داخوازییەکانی کۆمەڵانی خەڵکی دایەوە. لەم ڕۆژانەشدا، خامنەیی ڕێبەری ڕێژیم ڕایگەیاند کە ئەو کەسانەی لە خۆپیشاندانەکاندا بەشدار بوون مۆرەی دوژمنن و وێڕای بە "وەحشی" ناوی بردنیان، فەرمانی سەرکوتی توندوتیژتری دەرکرد و بۆیەش مەترسیی گیانی دەسبەسەرکراوان و خەڵکی ناڕازی و زیندانییانی سیاسی زۆرتر بووەتەوە.\nبەپێی هەواڵەکان چەند کەس لە دەسبەسەرکراوان لە ژێر ئەشکەنجەدا کوژراون و بۆ چاوترسێن کردنی خەڵک، ڕێژیمی کۆماری ئیسلامی بە نیازی ڕێخستنی شەپۆلێکی دیکەی ئێعدامی زیندانییانی سیاسییە.\nویژدانە ئازادیخوازەکانی جیهان!\nڕێژیمی کۆماری ئیسلامی، سەرچاوەی تیرۆریزمی نێودەوڵەتییە و خەڵکی ڕاپەڕیو وئازادیخوازی ئێران پێویستیان بە پشتیوانیی هەموو جیهانە تا بە دەستی بەتاڵ بەڕەوڕووی ئەم ڕێژیمە نەبنەوە. ئەم ڕێژیمە لە ڕابردووشدا نیشانی داوە و ئیستەش هەمان ڕەوت درێژە دەدات و تۆڵەی هەموو شکستە سیاسی و پووچەڵ بوونەوەی پیلان و ئاژاوەگێڕییەکانی لە خەڵکی بێدەسەڵاتی وڵاتەکەی خۆی دەستێنێتەوە و بۆ ئەمەش لە زیندانییەکانەوە دەست پێ دەکات. بۆیە پێویسته هەرچی زووتر کۆمەڵگای جیهانی هەڵوێستی هەبێ و پێش بە ماشینی کوشتار و تاوانەکانی کۆماری ئیسلامی بگرێت.\nهەر لەو پێوەندییەدا، وەزیری ئیتلاعاتی ڕێژیمی تاران، هەڕەشەی لە حیزبەکانی کوردستان کردووە و ڕایگەیاند کە گورزی قورسیان لێ دەوەشێنن. ئێمە نیگەرانی کردەوە و پیلانە تیرۆریستییەکانی کۆماری ئیسلامین، بەتایبەت بەرامبەر به ژن و منداڵی کوردانی ئێران کە لە کوردستانی عێراق نیشتەجێن. جێی وەبیرهێنانەوەیه پێشتریش بە دەیان کەس ئەندام و ڕێبەرانی حیزبەکانی کوردستانی ئێران لە لایەن کۆماری ئیسلامییەوە تێرۆر کراون و هەمیشە کردەوەی تیرۆریستی و تەقینەوە بە دژی ژن و منداڵی کوردەکانی ئێران لە کوردستانی عێراق ئەنجام دراوە.\nخاوەن هەڵوێست بوونی کۆمەڵگای نێونەتەوەیی و کۆڕ و کۆمەڵ و ڕێکخراوە مافی مرۆیییەکان و وشیاری ڕای گشتی جیهانی و میدیاکان بۆ بە هاناوە چوونی خەڵکی بێدەسەڵات و ناڕازی ئێران دەتوانێت یارمەتیدەرێکی بەهێز بێت بۆ وەستانی ماشینی کوشتار و داپڵۆسینی ڕێژیمی کۆماری ئیسلامی لە ئێران.\n٢١ی بەفرانباری ١٣٩٦\n١١ی ژانویەی ٢٠١٨


پێنجوێن.. رەوشی خوێندن و تاقیكردنەوەكانی وەرزی یەكەم بەسەركرایەوە – بەڕێوەبەرایەتی گشتی پەروەردەی سلێمانی\nپێنجوێن.. رەوشی خوێندن و تاقیكردنەوەكانی وەرزی یەكەم بەسەركرایەوە\nرۆژی 8/1/2018، مامۆستا دڵشاد عومەر بەڕێوەبەری گشتی پەروەردەی سلێمانی، سەردانی قەزای پێنجوێنی كردو لەلایەن بەڕێز زانا رەحمان قایمقامی پێنجوێن و مامۆستا ئیسماعیل عبدالله بەڕێوەبەری پەروەردەی پێنجوێنەوە پێشوازی لێكرا.\nپاشان بەڕێوەبەری گشتی بەیاوەری قایمقام و بەڕێوەبەری پەروەردەی پێنجوێن، سەردانی ناحیەی گەرمكی كردو قوتابخانەی گەرمكی بنەڕەتی و ئامادەیی گەرمكی بەسەركردەوە بۆ ئاگاداربوون لە بەڕێوەچوونی تاقیكردنەوەكانی وەرزی یەكەم.\nپاشان لە ناو قەزای پێنجوێن هۆڵەكانی تاقیكردنەوەی لە چەند قوتابخانەو خوێندنگایەك بەسەركردەوە، لەوانە (قوتابخانەی كەژانی بنەڕەتی، قوتابخانەی موفتی بنەڕەتی، قوتابخانەی هاوڕێی منداڵ، قوتابخانەی جەلال مەحموودی بنەڕەتی، قوتابخانەی پێنجوێنی ئێوارانی بنەڕەتی، قوتابخانەی شەهید محمد سدیقی بنەڕەتی، قوتابخانەی ناوشاخانی بنەڕەتی، ئامادەیی لەرێ، ئامادەیی پێنجوێن، ئامادەیی پێنجوێنی ئێواران).\nلەو سەردان و بەسەركردنەوانەدا بەڕێوەبەری گشتی لە نزیكەوە گفتوگۆی لەگەڵ بەڕێوەبەرو مامۆستایان و خوێندكاران كردو، سوپاسی كردن، هەروەها سوپاسی بەڕێوەبەری پەروەردەو ئیدارەی قەزاكەی كرد، كە بەهەوڵی هەموولایەك توانراوە بەردەوامی بەپڕۆسەی پەرورەدەو خوێندن بدرێت لەناوچەكەدا سەرەڕای ئاستەنگو گرفتەكان، وە هیوای سەركەوتنی بۆ قوتابیان و خوێندكاران خواست لە تاقیكردنەوەكاندا.\nوەزیری پەروەردە سەردانی پارێزگاری سلێمانی كرد\nرەوشی خوێندن لە قەرەداخ بەسەركرایەوە


دوای شەش ڕۆژ لە ونبوونی ئەمڕۆ بە مردوویی دۆزرایەوە – کوردی – RojNews.News\n10/11/2021 - 6:14:10 pm\nهاوڵاتیەک دوای شەش ڕۆژ لە ونبوونی، ئەمڕۆ تەرمەکەی لەنێو زێی گەورە دۆزرایەوە.\nشەمسەدین عەبدوڵا کە پیشەی مامۆستایە لە خوێندنگایەکی شارۆچکەی خەبات، لە شەوی هەینی کاتێک لە ماڵ دەرچووە وتویەتی دەچم بۆ سەردانی دایکم، بەڵام کاتژمێر ١٠ شەوی هەینی لەنزیک زێی گەورە ئۆتۆمبێل و مۆبایلەکەی جێ هێشتووە و ون بووە.\nکەیوان کەسوکاری ئەو مامۆستایە بە ڕۆژنیوز-ی ڕاگەیاند: مامۆستا شەمسەدین شەوی هەینی کاتێ لە ماڵ دەرچووە، وتویەتی دەچم بۆسەردانی دایکم، دواترنەگەڕاوەتە ماڵ، دواتر ئاگادار کراینەوە کە ئۆتۆمبێلەکەی لە نزیک زێی گەورە جێهێشتووە.\nئەمرۆ تیمی غەواسی خەبات بە ئاژانسی ڕۆژنیوزیان ڕاگەیاند: دوای شەش رۆژ لە ونبوونی هاوڵاتییەکی تەمەن ٥٣ ساڵان لە شارۆچکەی خەبات بە ناوی شەمسەدین عەبدوڵا کە پیشەی مامۆستایە و خێزاندارە و باوکی سێ کوڕ و سێ کچە، کاتژمێر ٤:٣٠ ئيوارە تەرمەکەی لە گوندی زەنگل لە سنووری شارۆ خەبات لە زێی گەوردەدا دۆزرایەوە.\nلە سلێمانی یادی قادری حاجی عەلی کرایەوە\nیادی٣٤ ساڵەی کۆچی دوایی تایەر تۆفیق کرایەوە


بانکی نێودەوڵەتی لە رووی داراییەوە هاوكاری عێراق ده‌كات\n9/6/2021 - 18:57\nبانکی نێودەوڵەتی بە مەرج ئامادەیی خۆی بۆ هاوکاریکردنی عێراق لە رووی داراییەوە، نیشان دەدات.\nرەمزی نوعمان، نوێنەری بانکی نێودەوڵەتی لە بەغدای پایتەختی عێراق بە رۆژنامەی فەرمیی عێراقی راگەیاندووە، قەیرانی ئابووری هێشتا لە عێراق ماوە و کۆتایی نەهاتووە. ده‌شڵێت، لەسەر داوای حکوومەتی عێراق، بانکی نێودەوڵەتی لە دابینکردنی پێکوتەی کۆرۆنا هاوکاریی ئەو وڵاتە دەکات.\nنوێنەری بانکی نێودەوڵەتی لە بەغدا ئامادەیی بانکەکەی بۆ هاوکاریکردنی عێراق لە رووی داراییەوە نیشانداوە، بەو مەرجەی حکومەتی عێراق بە فەرمی داوایان لێبکات. جه‌ختیش له‌سه‌ر ئه‌وه ده‌كاته‌وه، تا ئێستا حکومەتی عێراق هیچ داوایەکی نوێی بۆ قەرز وەرگرتن پێشکەش نەکردووە، بەڵام ئەگەر داوا بکات، ئامادەین بۆ گفتوگۆ و هاوکاری، چونکە ئێمە هاوبەشی عێراقین و سەقامگیریی ئەو وڵاتە بۆ ئێمە گرنگە.\nنوێنەری بانکی نێودەوڵەتی لە بەغدا بە دووری زانیوە عێراق لە ماوەیەکی کەمدا بتوانێ قەیرانەکانی تێپەڕێنێت، کە بەشێکیان وەک میرات بۆی ماوەتەوە و بەشێکیشیان بەهۆی دابەزینی نرخی نەوت وپەتای کۆرۆنا، سەریان هەڵداوە.


جۆن ڕۆڵز - ویکیپیدیا، ئینسایکڵۆپیدیای ئازاد\nجۆن ڕاوڵز (John Bordley Rawls (1921–2002 فەیلەسووفێکی ئەمریکاییە و یەکیکە لە نووسەرە گەورەکانی سەربە ڕشتەی «لیبەڕالیزمی جڤاکی». ڕاوڵز خاوەنی چەندین بەرھەمی گرینگە لەم بوارەدا، بۆ نموونە «تیۆرییەک دەربارەی دادگەری» (A Theory of Justice (1971 و «لیبەڕالیزمی سیاسی» (Political Liberalism (1993.\n١ پەیمانی جڤاکی\n٢ دوو پرنسیپ\n٦ بەستەری دەرەکی\nڕاوڵز بۆ چەمکی «داد» ئاوڕ لە نەرێتی بیرمەندانی وەک جۆن لۆک (John Locke (1632-1704، ژان ژاک ڕوسۆ (Jean-Jacques Rousseau (1712–1778 و ئیمانۆئێل کانت (Immanuel Kant (1724-1804 دەداتەوە.\nلە کتێبی «تیۆرییەک دەربارەی دادگەری» ـدا، لە بیرۆکەی «پەیمانی جڤاکی» دەدوێ. لە سەردەمی ڕۆشنگەریدا فەیلەسووفان تیۆریی «مافی مرۆڤ» و «سەروەریی گەل» - یان دەبردەوە بۆ پەیمانێکی خەیاڵزادەی نێوان تاکەکەسان دەربارەی چۆنیەتی دامەزراندنی جڤات و چۆنیەتیی دەزگەی فەرمانڕەوا. «پەیمانی جڤاکی» دەڵێ دەوڵەت لەلایەن تاکەکەسانە بەو مەبەستە دێتە دامەزراندن کە ببێتە دەستەبەری «مافی سروشتەکی»ی خۆیان. ئەم مافانە بە بۆچوونی لۆک بۆ نموونە بریتییە لە مافی «ژیان، ئازادی و موڵکایەتی».\nوەنەبێ ڕاوڵز پێی وا بووبێ جڤات لە ڕاستیدا ڕۆژێک لە ڕۆژان لەسەر پەیمانی نێوان تاکەکەسان ھەڵنرابێ، بەڵکوو ئەم پەیمانە وەک مۆدێلێکی ھزری بەکار دەھێنێ: داخوا ئەو پرنسیپانە چی بن لە دۆخێکی بیرکرددا چەند تاکەکەسێک «لە پشت پەردەی نەزانینەوە» ڕێک بکەون لەسەری؟ واتە ئەم تاکەکەسانە لەو کاتەدا دوور بن، ھەم لە بەرژەوەندی کەسەکی و ھەم لە زۆرەملێی دەرەکی. ئەم کەسانە نازانن چ جێیەک، لەو جڤاتەدا کە دایدەمەزرێنن، بەر خۆیان دەکەوێ.\nڕاوڵز پێی وایە تاکەکەسان لە دۆخی وەھادا دوو پرنسیپ دەسەلمێنن:\n-\tیەکەم: ھەر ھەموو، بێ ئەوەی ھیچ دەستەیەک کە‌مبەش بێ، ھەمان ئازادی و مافی بنەڕەتییان ھەبێ.\n-\tدووەم: جیاوازی جڤاکی و ئابووری تەنھا ئەگەر لە بەرژەوەندی کەسانی ھەرە بێدەرامەتدا بوو ئەوجا دێتە سەلماندن.\nباوەڕی «لیبەڕالیزمی جڤاکی» لای ڕاوڵز داکۆکییە لە سیستەمی خۆشگوزەرانی چەپە-لێبەڕال. ئەم دیدەش لە ھەردوو لایەنی چەپ و ڕاستەوە درایە بەر ڕەخنە. ڕکابەری ھەرە بەرچاو لێرەدا بیرمەند ڕۆبەرت نۆزیک (Robert Nozick (1938-2002 ـە.\n^ «ئایدیۆلۆژیی سیاسیی هاوچەرخ» (Reidar Larsson. Politiska ideologier i vår tid. Studentlitteratur - 32-33 (1999\n(Reidar Larsson. Politiska ideologier i vår tid. Studentlitteratur (1994\nوەرگیراو لە «https://ckb.wikipedia.org/w/index.php?title=جۆن_ڕۆڵز&oldid=755703»\nدواجار لە ٠٠:٣٦ی ٢١ی شوباتی ٢٠٢١ دەستکاری کراوە\nئەم پەڕەیە دواجار لە ٠٠:٣٦ی ٢١ی شوباتی ٢٠٢١ نوێ کراوەتەوە.


مه‌ترسی خواردنه‌وه‌ی ئاوی سارد - Yeane.Org ماڵپەری یانی\nمه‌ترسی خواردنه‌وه‌ی ئاوی سارد\nبۆ ئه‌و كه‌سانه‌ی كه به‌دوای نان خواردندا ئاوی سارد ده‌خۆنه‌وه، پێویسته ڕه‌چاوی ئه‌م ڕاستیه بكه‌ن كه ڕاسته خواردنه‌وه‌ی ئاوی سارد به‌دوای نان خواردندا له‌زه‌تی هه‌یه،\nبه‌ڵام له‌ڕاستیدا ئاوی سارد زیان به‌خشه بۆ جه‌سته له‌هه‌واڵێكی ماڵپه‌ری (كل یوم معلومه گبیه) كه تیایدا باس له‌زیانه‌كانی خواردنه‌وه‌ی ئاوی سارد ده‌كات، له‌دوای نان خواردندا، چونكه خواردنه‌وه‌ی ئاوی سارد به‌دوای نانخواردندا ده‌بێته هۆی ساردكردنه‌وه و به‌ستنی ئه‌و ماده چه‌وریانه‌ی كه له ناو گه‌ده دان، دواتر خاوكردنه‌وه‌ی كرداری هه‌رسكردن دواتر ئه‌م كرداره ده‌بێته هۆی لكانی ئه‌م چه‌وریانه به‌دیواری ناوه‌وه‌ی ڕیخۆڵه‌كانه‌وه ورێگرتن له‌هه‌ڵمژینی ماده سوودبه‌خشه‌كان ومانای وایه ئه‌م چه‌وریانه‌ش هۆكاری توش بوونه به‌شێرپه‌نجه.\nبۆیه واباشتره هه‌میشه به‌دوای نان خواردندا، شۆربای گه‌رم دواتریش ئاوی سارد نه‌خورێته‌وه .\n4 ڕێگە بۆ بەختەوەری


2020 | حکومەتی هەرێمی کوردستان | فەرمانگەی پەیوەندییەکانی دەرەوە | حکومەتی هەرێمی كوردستان\nسەفین دزەیی لەگەڵ باڵیۆزی ئوسترالیا لەعیراق کۆبووەوە\nلە دیدارێکی نێوان سەفین دزەیی بەرپرسی پەیوەندییەکانی دەرەوە لەگەڵ جوان لوندس باڵیۆزی ئوسترالیا لە عێراق، باس لە بارودۆخی عێراق لە رووی ئەمنی و سیاسی و ئابووری و دۆخی شنگال دوای رێکەوتننامەی حکومەتی ھەرێم و عیراق و پرسی بەرەوپێشبردنی پەیوەندییە دووقۆڵیەکان کرا.\n27 کانونی یەکەم 2020\nبەرپرسى فەرمانگەى پەیوەندییەکانى دەرەوە لەگەڵ باڵیۆزى بەلجیکا لە عەممان کۆبووەوە\nئەمڕۆ 23ی كانونی یەكەم (دیسەمبەر)ی 2020 سەفین دزەیى بەرپرسی پەیوەندییەکانی دەرەوەی حکومەت لەگەڵ فلیپ ڤاندین بەڵک باڵیۆزى بەلجیکا بۆ عیراق و ئوردن کۆبووەوە.\nجێگری بەرپرسی فەرمانگەی پەیوەندییەکانی دەرەوە، پێشوازى لە شاندێکى زانکۆى سلێمانى کرد\nئەمڕۆ 23ی كانونی یەكەم (دیسەمبەر)ی 2020 دابان شەدەڵە، جێگری بەرپرسی فەرمانگەی پەیوەندییەکانی دەرەوە، پێشوازى لە شاندێکى زانکۆى سلێمانى، بەسەرۆکایەتى د.رەزا حەسەن سەرۆکى زانکۆ کرد.\nجێگری بەرپرسی فەرمانگەی پەیوەندییەکانی دەرەوە، پێشوازی لە بەرپرسی نوسینگەی کونسوڵگەری ژاپۆن لە هەولێر کرد.\nئەمڕۆ 21 ی كانونی یەكەم (دیسەمبەر)ی 2020، دابان شەدەڵە ، جێگری بەرپرسی فەرمانگەی پەیوەندیەکانی دەرەوە، پێشوازی لە خاتوو ناگایاما یۆشیکۆ بەرپرسی نوسینگەی کونسوڵگەری ژاپۆن لە هەولێر کرد.\nبە هاوكاری حكومه‌تی هەرێمی كوردستان ژمارەیەك هاووڵاتی ئەڵمانى و فینلەندى لە سوریاوە گەڕانەوە ووڵاتانى خۆیان\nلە درێژەى هاوکارییە دوولایەنیەکان لە نێوان حکومەتى هەرێمى کوردستان و ووڵاتان، لە لایەن هەردوو وڵاتى ئەڵمانیاى فیدرال و فینلەندا و بە هاوکارى و هەماهەنگى وەزارەتی ناوخۆو فەرمانگەی پەیوەندیەکانی دەرەوەی حکومەتى هەرێمى کوردستان و بە ڕێگاى نێردەى دیپلۆماسی خۆیان لە عێراق و هەرێمى کوردستان چەند ژن ومنداڵێکى داعشى بە ڕەگەز ئەڵمانى و فینلەندى کە لە کەمپەکانى باکورى ڕۆژهەڵاتى سوریا بوون لە ڕێگەى خاکى هەرێمى کوردستان و لە فڕۆکەخانەى نێودەولەتى هەولێر بە فڕۆکەیەکى تایبەت گەڕێندرانەوە ووڵاتى خۆیان.\nبەبۆنەى ڕۆژى ئاڵا، فەرمانگەى پەیوەندییەکانى دەرەوە، مەراسیمێکى شایستەى ئەنجامدا\nجێگرى بەرپرسى فەرمانگەى پەیوەندییەکانى دەرەوە، ڕایگەیاند: میللەتەکەمان لەپێناو ئاڵای پیرۆزى كوردستان، هەزاران شەهیدى لەمێژووى ڕزگارى خوازى گەلەکەمان بەخشیوە و، ڕۆڵەکانى بەردەوام گیانفیدا بوونە بۆ پاراستنى ئەم ئاڵایە.\nجێگرى بەرپرسى فەرمانگەى پەیوەندییەکانى دەرەوە، پێشوازى لە کونسوڵى گشتى کۆریا لەهەرێم کرد\nلە دیدارێكی نێوان دابان شەدەڵە جێگرى بەرپرسى فەرمانگەى پەیوەندییەکانى دەرەوە و چۆى کوانگ ژین کونسوڵى گشتى کۆریا لەهەرێمى کوردستان، هەماهەنگى کارکردنى هاوبەش و پێزانینى کارەکانى ڕابردوى نێوان هەرێمى کوردستان وکۆریای باشوور لە ڕابردو خرایە بەر باس و گفتوگۆوە.\nبەرپرسی پەیوەندیەكانی دەرەوە سەردانی پەرلەمانی كوردستانی كرد\nبە مەبەستى خستنەڕووى چەند پرسێکى پەیوەست بە ئەرک و کارى نوێنەرایەتیەکانى حکومەتى هەرێم لە دەرەوەو رەوەندى کوردستانى لە دەرەوە، سەفین دزەیی بەرپرسى پەیوەندییەکانى دەرەوەى حکومەت بە یاوەرى دابان شەدەڵە جێگرى بەرپرس و ژمارەیەک لە ستافى فەرمانگەى پەیوەندییەکانى دەرەوە لەگەڵ د. رێبوار بابکەیی سەرۆکى لیژنەى پەیوەندییەکانى دەرەوە و رەوەندی کوردستانی لە پەرلەمانى کوردستان و ئەندامانى لیژنە کۆبووەوە.\nجێگری بەرپرسی فەرمانگەی پەیوەندییەکانی دەرەوە پێشوازی لە کونسوڵی ئیتاڵیا لە هەرێم کرد\nدابان شەدەڵە جێگری بەرپرسی فەرمانگەی پەیوەندییەکانی دەرەوە پێشوازی لە سێرینا مورۆنى کونسوڵی ئیتاڵیا لە هەرێم کرد.\nجێگرى بەرپرسى فەرمانگەى پەیوەندییەکانى دەرەوە، پێشوازى لە بەرپرسى نێردەى هاریکارى عیراق (یونامى) کرد\nدابان شەدەڵە جێگرى بەرپرسى فەرمانگەى پەیوەندییەکانى دەرەوە پێشوازى لە ریکاردۆ رۆدریگز بەرپرسى نێردەى هاریکارى عیراق (یونامى) لە هەرێمى کردستان کرد.\n13 کانونی یەکەم 2020


پەکەکە دەستوەردان لە باشوردا دەکات؟\nوەزیری دەوەی دەولەتی تورکی داگیرکەر گوتی پەکەکە ھەندێک ناوچەی ھەرێمی داگیرکردوە، دواتریش مەسعود بارزانی سەرۆکی پدک، ھەمان قسەی دوبارە کردەوە، یٔێستا خەریکە حزبۆچکە و موچەخۆرەکانی تریش هەمان قەوان لێدەدەنەوە.\nلێرەدا باس لە ھەموو ھەوڵە پۆزەتیڤەکانی پەکەکە ناکەم لە پاراستنی دەسکەوتەکانی باشوور و یٔەو شەھیدانەی بۆ بەرگری لە باشوور داویەتی و لە چەندین کاتی جیاواز و مەترسیداردا فریای باشور کەوتووە.\nپەکەکە هەمیشە ڕێزی لە دەستکەوت و یاساکانی ھەرێمی کوردستان و دەزگاکانی گرتوە بەڵام خودی پارتی و حکومەتەکەی لە ھەموو لایەک زیاتر بێرێزی بە یٔەزموونی هەرێم و دامودەزگاکانی کردووە و دەیکات.\nیٔایا لە حکومەت و پەرلەمانەوە تا هەموو دەسەڵاتەکانی ھەرێم کامەیان لەژێر دەست و فەرمانی پەکەکەدایە؟ یان لە یٔەنجامی دەستوەردانەکانی پەکەکە کامیان بریارێکیان لە بەرژەوەندی پەکەکە تا یٔێستا داوە؟\nبەپێچەوانەوە کۆی یٔەو دەسەڵاتانە و ژێرخان و سەرخانی یٔابووری هەرێم لە ژێر ھەژمونی تورکیایە و یٔەنقەرە جێگری سەرۆکی پەرلەمان و دەیانی تری لە خۆرا تەعین نەکردوە.\nباشوری لە سەرجەم ڕوەکانەوە خستۆتە ژێر داگیرکاری خۆیەوە، جا یٔەگەر نیازێک و رزگارکردنی باشور و پاراستنی دەسکەوتەکان ھەبێت دەبێت یٔاراستەکان بگۆڕدرێن.\nلە جێی یٔەوەی ڕوی دەمتان لە تەڤگەری یٔازادیخوازی پەکەکە بێت کە مافی تێکۆشانی لە باشوری کورستان لە زۆرینەتان زیاترە چونکە لە ڕاپەڕینی ١٩٩١ هەتا شەڕی داعش و هێرشی حەفتەنینی تورکیا لە یٔەمساڵدا باشووری لە داگیرکاری پاراستووە و گەل یٔەم ڕێکخستنەی قبوڵ کردوە، یٔەو راستیە مێژویەش ھەیە ، یٔەویش یٔەوەیە شەرعیەتی ھەر ھیز بە دنپێدانانی دەولەت و دەسەلات نابێ بەڵکو ھێزی شۆرشگێر بە خۆشەویستی و قبوڵکردنی کۆمەڵگە شەرعیەت وەردەگرێت، بۆ یٔەمەش دەمێکە پەکەکە شەرعیەتی لە کۆمەڵگەی باشور وەرگردوە، رۆژ بە رۆژیش یٔەم ھیوایە پەکەکە لە ناو دڵی کۆمەڵگە مەزن دەکات.\nلەلایەکی ترەوە ، گەر لە خەمی دەسکەوتەکان بین بۆ یٔەوەی لەناو نەچێ، دەبێت روی دەمی ھەموو لایەک لە دەوڵەتی داگیرکاری تورکیا و یٔەو دەیان بارەگای سەربازی و سەدان بنکەی سیخوڕییەی تورکیا و تیرۆر و هاوکارییەکان پارتی و ھێزە وابەستەکانی بێت بۆ تورکیا کە بەیٔاشکرا گەورەترین ھەرەشە و مەترسیان لەسەر خەڵک و خاکی کوردستان دروست کردووە و بە یٔاشکرا ھەموو رۆژێ ھێرشی ھەمە لایەنە دەکاتە سەری.\nقۆناغی پاش چواری ئابی بەیروت\nئەو ماڵەی بناغەی شۆڕشی رۆژئاوای کوردستانی تێیدا دانرا


هەواڵ / که‌لتور :: 18/10/2019 :: 644 جار بینراوە\nدوو خوشك به‌ناوه‌كانی عایشه و له‌یلا له حه‌ره‌مسه‌رای ناسره‌دین شای ئێراندا ده‌ژیان. عائیشه له‌لای شا زۆر خۆشه‌ویست بووه و له گه‌شته‌كانیدا بۆ ئه‌وروپا ناسره‌دین شا عائیشه‌ی له‌گه‌ڵ خۆیدا بردووه، به‌ڵام پاش ماوه‌یه‌ك شا ناسره‌دین سه‌رنجی ده‌چێته سه‌ر له‌یلای خوشكی عائیشه و ده‌یه‌وێت پێیبگات، به‌ڵام شا ده‌یزانی شه‌رع رێگه به‌م كاره نادات.\nله‌به‌رئه‌وه ناسره‌دین شا بۆ رێگه‌یه‌ك ده‌گه‌ڕا كه بتوانێت هه‌ردوو خوشكه‌كه بكات به هاوسه‌ری خۆی. ناسره‌دین شا بڕیاریدا هه‌ر شه‌ش مانگ جارێك هاوسه‌رگیری له‌گه‌ڵ یه‌كێكیان بكات و له‌وی تریان جیاببێته‌وه.\nئه‌م دوو خوشكه سه‌ره‌تا تووشی ناكۆكی بوون له‌گه‌ڵ یه‌كتردا، به‌ڵام دواتر په‌یوه‌ندییه‌كانیان ئاسایی بووه‌وه.\nله‌یلا بوو به خاوه‌نی كچێك به‌ناوی ئێران ئه‌لملوك و هه‌ردوو خوشكه‌كه خۆشه‌ویستییه‌كی زۆریان به ئێران ئه‌لملوك به‌خشی. عه‌بدوڵا خان یوشی كه برای عائیشه و له‌یلا بوو وه به‌هۆی ئه‌و دوو خوشكه‌یه‌وه گه‌یشتبووه ده‌سه‌ڵات داوای ئێران ئه‌لملوكی كچی شای كرد بۆ كوڕه‌كه‌ی خۆی. ناسره‌دین شا ره‌زامه‌ندیی له‌سه‌ر ئه‌م هاوسه‌رگیرییه ده‌ربڕی و ئێران ئه‌لملوك له‌گه‌ڵ كوڕه خاڵه‌كه‌یدا هاوسه‌رگیری كرد و نازناوی ئیفتیخار ئه‌لسه‌لته‌نه‌ی وه‌رگرت.\nپاش ماوه‌یه‌ك ناسره‌دین شا مرد و ئێران ئه‌لملوك له هاوسه‌ره‌كه‌ی جیابووه‌وه و هاوسه‌رگیریی له‌گه‌ڵ ئه‌میرخان نیزام ئه‌لسوڵتاندا كرد.\n17:59 (8 minutes ago)\nدوو خوشك پێكه‌وه ماره ده‌كات\nدوو خوشك به‌ناوه‌كانی عایشه و له‌یلا له حه‌ره‌مسه‌رای ناسره‌دین شای ئێراندا ده‌ژیان. عائیشه له‌لای شا زۆر خۆشه‌ویست بووه و له گه‌شته‌كانیدا بۆ ئه‌وروپا ناسره‌دین شا عائیشه‌ی له‌گه‌ڵ خۆیدا بردووه. به‌ڵام پاش ماوه‌یه‌ك شا ناسره‌دین سه‌رنجی ده‌چێته سه‌ر له‌یلای خوشكی عائیشه و ده‌یه‌وێت پێی بگات. به‌ڵام شا ده‌یزانی شه‌رع رێگه به‌م كاره نادات.\nله‌به‌ر ئه‌وه ناسره‌دین شا بۆ رێگه‌یه‌ك ده‌گه‌ڕا كه بتوانێت هه‌ردوو خوشكه‌كه بكات به هاوسه‌ری خۆی. ناسره‌دین شا بڕیاری دا هه‌ر شه‌ش مانگ جارێك هاوسه‌رگیری له‌گه‌ڵ یه‌كێكیان بكات و له‌وی تریان جیا ببێته‌وه.\nئه‌م دوو خوشكه سه‌ره‌تا تووشی ناكۆكی بوون له‌گه‌ڵ یه‌كتردا به‌ڵام دواتر په‌یوه‌ندییه‌كانیان ئاسایی بووه‌وه.\nله‌یلا بوو به خاوه‌نی كچێك به‌ناوی ئێران ئه‌لملوك و هه‌ردوو خوشكه‌كه خۆشه‌ویستییه‌كی زۆریان به ئێران ئه‌لملوك به‌خشی. عه‌بدوڵا خان یوشی كه برای عائیشه و له‌یلا بوو وه به‌هۆی ئه‌و دوو خوشكه‌یه‌وه گه‌یشتبووه ده‌سه‌ڵات داوای ئێران ئه‌لملوكی كچی شای كرد بۆ كوڕه‌كه‌ی خۆی. ناسره‌دین شا ره‌زامه‌ندیی له‌سه‌ر ئه‌م هاوسه‌رگیرییه ده‌ربڕی و ئێران ئه‌لملوك له‌گه‌ڵ كوڕه خاڵه‌كه‌یدا هاوسه‌رگیری كرد و نازناوی ئیفتیخار ئه‌لسه‌لته‌نه‌ی وه‌رگرت. به‌ڵام پاش ماوه‌یه‌ك ناسره‌دین شا مرد و ئێران ئه‌لملوك له هاوسه‌ره‌كه‌ی جیابووه‌وه و هاوسه‌رگیریی له‌گه‌ڵ ئه‌میرخان نیزام ئه‌لسوڵتاندا كرد.


هێزە نیزامییەکانی ڕێژیمی ئێران دوو کۆڵبەری کوردیان کوشت\n00:50 - 14 خەرمانان 2717\nکوردستان میدیا: لە درێژەی تەقەی هێزە نیزامییەکانی ڕێژیمی داگیرکەری ئێران لە کۆڵبەرانی کورد دوو کۆڵبەری خەلکی شاری بانە لە ئەنجامی تەقەی ڕاستەوخۆ کوژران.\nبەپێی هەواڵی گەیشتوو بە ماڵپەڕی کوردستان میدیا، سەر لە بەیانی ڕۆژی دووشەممە ڕێکەوتی ١٣ی خەرمانانی ١٣٩٦ی هەتاوی، دوو کۆڵبەری کورد خەڵکی شاری بانە بە تەقەی هێزە نیزامییەکانی ڕێژیمی ئێران کوژران.\nهەواڵنێری ماڵپەڕی کوردستان میدیا، لە شاری بانه شوناسی ئەو دوو کۆڵبەرە کوردەی حەیدەر فەرەجیتەمەن ٢١ ساڵ خەڵکی گوندیشەشە و مام قادر بەهرامی تەمەن ٤٥ ساڵ خەڵکی گوندیوزمەڵە ڕاگەیاند.\nمام قادر بەهرامی خێزاندار و خاوەنی چوار مندالە.\nئەو دوو کۆڵبەرە کوردە لە نزیک گوندیهەنگەژاڵە لە سنووری بانە کەوتوونەتە بەر دەستڕێژی گوللەی هێزەکانی حکوومەتی.\nهەواڵنێری ماڵپەڕی کوردستان میدیا هەروەها ڕاگەیاند:بنەماڵەی ئەو دوو کۆڵبەرە کوژراوە فەرمانداری شاری بانە بە هۆکاری سەرەکیی ئەو ڕووداوە دەزانن و دەڵێن تەقە کردن لە کۆڵبەران لە سەر بڕیاری فەرمانداری بانەمحەممەد فەلاحی بووە.\nهەواڵنێری ماڵپەڕی کوردستان میدیا لە درێژەدا ڕایگەیاند: گیان لە دەستدانی ئەو دوو کۆڵبەرە کوردە ناڕەزایەتی هاووڵاتییانی شاری بانەی لێکەوتەوە و بنەماڵەکانی ئەو دوو کۆڵبەرە بە نیشانەی ناڕەزایەتی دەربڕین لەو ڕووداوە لە بەر دەرگای فەرمانداری کۆبوونەتەوە.\nبنەماڵەی ئەو دوو کۆڵبەرە کوژراوە داوای سزادانی بکەرانی ئەو ڕووداوە دەکەن.\nکوشتنی بەربڵاوی کۆڵبەران لە حاڵێکدایە کە پێشتر جێگری سیاسی، ئەمنیەتی و کۆمەڵایەتی پارێزگای سنە ڕایگەیاندبوو: بە ڕاشکاوانەوە دەتوانم بڵێم لە کاتی هاتنە سەر کاری دەوڵەتی تەدبیر و ئومید هەتا ئێستا تەنانەت یەک کۆڵبەریش لە سنوورەکانی کوردستان نەکوژراوە یان بریندار نەبووە.\nلەو پێوەندییەدا چالاکانی مەدەنیی شاری بانە بۆ مەحکووم کردنی ئەو کردەوە نامرۆڤانەی هێزەکانی ڕێژیمی ئێران داوایان لە خەڵکی شاری بانە کردووە دووکان و بازاڕ دابخەن.


ئێران ده‌ڵێت موشه‌کێـکی نوێی به سه‌رکه‌وتووانه تاقیکردۆته‌وه\nهه‌ڵدانی موشه‌کێـک له میانه‌ی مانۆڕی له‌شـکری له نزیـک شـاری سیمنانی ئێران، پـێـنجشه‌ممه 18 ی یازده‌ی 2010\nئێران ڕاده‌گه‌یه‌نێت و ده‌ڵیت ئه‌مڕۆ سیستمێکی به‌رگری دورستکراوی نوێی سه‌رکه‌وتووانه تاقیکردوه‌ته‌وه، ئه‌مه‌ش دوای ئه‌وه‌ی ڕووسیا ته‌سلیمکردنی موشه‌کی دژه ئاسمانی زۆر پێشکه‌وتووی جۆری S-300 به ئێران هه‌ڵوه‌شانده‌وه.\nله‌و باره‌یه‌وه هه‌واڵه‌کانی ئێرانی ده‌ڵێن سیستمی موشه‌کی مه‌ودا مامناوه‌ندی دروستکراوی خۆماڵی ناسراو به میرساد که به زمانی فارسی واتی "بۆسه" ده‌گه‌یه‌نێت ئه‌مڕۆ له میانه‌ی سێهه‌مین رۆژی مانۆڕی له‌شکری ئێرانی سه‌رکه‌تووانه تاقیکرایه‌وه.\nراپۆرته هه‌واڵیـیه‌کان له زاری حه‌مید ئه‌رژه‌نگی ئه‌فسه‌ری پایه به‌رزی ئێرانی که ده‌ڵێت ئه‌م موشه‌که دژه ئاسمانیـیه توانای دۆزینه‌وه و تێکشکاندنی فرۆکه‌ی پێشکه‌توو‌ی هه‌یه له به‌رزایی نزم و هه‌روه‌ها به‌رزیشدا.\nئه‌وه‌ی شایه‌نی باسه هه‌فته‌ی رابردوو ئێران ڕایگه‌یاند که‌وا موشه‌کی له جۆری موشه‌کی S-300 ی رووسیایی دروستکردووه و به‌نیازه به‌م زووانه تاقیـبکاته‌وه.


محەمەد بەرزی: شکستی سەرکردە سیاسییەکانمان. – WTARIKURD\nبە گشتی ئامانجی هەموو شۆڕشێک بریتییە لە ڕزگارکردنی خاک و خەڵک و دامەزراندنی دەوڵەتێکی سەربەخۆی ئازاد، کە لە سایەیدا هەمووان بە یەکسانی و بەختیاری بژین. ئەوەی شایانی باسە زیاتر لە دوو هەزار و حەوت سەد ساڵە کورد لەسەر خاکی خۆی دەژی و لەو ماوە دوور و درێژەشدا سەدان شۆڕش و ڕاپەڕینی بەرپاکردووە و دەریایەک خوێنی ڕۆڵەکانی ڕژاوە، لە پای ئەو هەموو قوربانییە زۆرانەشدا، ئەوە ئەنجامەکەیەتی کە ئەمڕۆ بە چاوی خۆمان دەیبینیین، وڵاتمان لە نێوان چوار داگیرکەردا دابەشکراوە و کاتێکش هەلێکی لەبار بۆ ڕزگارکردنی بەشێکیمان بۆ دێتە پێشەوە، ئەوا بەمجۆرە سەیروسەمەرەیەی ئەمڕۆوە میللەتەکەمان بەڕێوەدەبەین. بێگومان لەگەڵ هەموو هەرەس و تێکشکانێکدا هۆکار و پاساوی خۆیان هەبووە. میللەتی هوشیار سیاسییەکانیان بە هۆکاری سەرەکی زانیوە و لە هەمان کاتیشدا سەرکردە سیاسییەکانیش پاساوی خۆیان هەبووە، کە هەر خۆشیان هۆکاری دروستکردنی ئەو پاساوانە بوون. جا بۆ ڕووناکی خستنە سەر ئەم بابەتە پێویست ناکات بە مێژووی درێژی پڕ لە کارەساتەکانماندا بچینەوە، بەڵکو چەند نموونەیەکی ڕابوردووی نزیکمان دەکەین بە ئاوێنەیەکی باڵانمای شکستە یەک لە دوای یەکـــەکــانمان، کە بەردەوام دووبارەیان دەکەینەوە ، بەبێ ئەوەی پەندیان لیێ وەربگرین:\nیەکەم : لە ساڵی 1964 دا و دوای سێ ساڵ لە هەڵگیرساندنی شۆڕشی ئەیلول، باڵێکی مەکتەبی سیاسی پارتی دیموکراتی کوردستان بە سەرۆکایەتی ئیبراهیم ئەحمەد و جەلال تالەبانی، بە پاساوی ئەوەی، کە مەلا مستەفای بارزانی کەسێکی نەخوێندەواری عەشایەری تاکڕەوی خۆسەپێنەرە، جیابوونەوە و لە ساڵی 1966 یشدا چەکیان هەڵگرت و شانبەشانی سوپای داگیرکەری بەعس ڕووبەڕووی هێزی پێشمەرگە بوونەوە. پاشان لە ساڵی ١٩٧٥دا جەلال تالەبانی و چەند هاوڕێیەکی سەر بەو باڵە، یەکێتی نیشتمانیان دروستکرد و تالەبانی بوو بە سەرۆکی ئەو رێکخراوە تازەیە، جا ئەگەرچی جەلال تالەبانی کۆلیجی یاسای تەواوکرد بوو و وەک مەلا مستەفا عەشایەرێکی نەخوێندەوار نەبوو، مارکس و لێنین و ماوتسی تۆنگی بە شاگرد ڕانەدەگرت و خۆشی بە بەرەی چەپ و سۆشیاڵ دیموکرات دەزانی، کەچی ئەوەتا لە یەکەم ڕۆژی دروستبوونی یەکێتییەوە تا ئەمڕۆ خۆی و بنەماڵەکەی بە تەواوی دەستییان بەسەر ئەو رێکخراوەدا گرتووە، لەگەڵ ئەوەشدا پیری و نەخۆشی پرزەی لیێ بڕیوە، بەڵام بە گوللە تۆپیش دەست لەو کورسییە هەڵناگرن. سەرباری ئەمەش ئەوەبوو دوای ڕاپەڕین تالەبانی لە پێناوی بەدەستهێنانی پۆستی سەرۆک کۆماردا، لە هەڵویستی خۆی پەشیمانبۆوە و داوای لێبوردنی لـــە بارزانی کرد. کەواتە ئەو پاساوەی کاتی خۆی ئیبراهیم ئەحمەد و تالەبانی دژی مەلا مستەفا بەرزیانکردبۆوە لە پێناوی نیشتماندا نەبوو، بەڵکو تەنها بۆ گەیشتن بە کورسی دەسەڵاتبوو. پاشان لە ساڵی 2006 دا کاک نەوشیروان بە پاساوی تاکڕەوی تالەبانی و بوونی گەندەڵی لە یەکێتی جیابۆوە و بزوتنەوەی گۆڕانی دروستکرد و تا ڕادەیەکی زۆریش سەرکەوتووبوو، کەچی پاش چەند ساڵێک لە تێکۆشان ئەمڕۆ ئەو بزوتنەوەیە بە هەموو عەقڵییەوە پەیمانی ستراتیجی لەگەڵ یەکێتیدا دەبەستێت و بیر لە یەکگرتنەوەش دەکەنەوە، کە هەر خۆشیان بوون لەبەر گەندەڵیی لێێ هاتنە دەرەوە. بەڕاستی بیرکردنەوەی سیاسییەکانمان، جا عەشایەربن، یان پارێزەر و خویندکاری دکتۆرا جێگای سەرسوڕمانە و جگە لە شکست هیچی کەی لیێ ســەوز نـابێ. ئاشکراشە ئەو دوو بنەماڵەیە هەموو ڕێکەوتنێک لە پێناوی بەرژەوەندی و مانەوەی خۆیاندا دەکەن و مەحاڵە ڕێگا بە هیچ کەسێک بدەن دەسەڵاتیان لە سەرووی دەسەڵاتی خۆیانەوە بێ و هەر کەس و لایەنێکیش تێکەڵیان بن، جگە لە دۆڕان و تواندنەوە هیچی تر بە چاوی خۆیان نابینن. خۆ کاتێکیش هەردوو لایان لە پێناوی ماشینەوەی دراودا یەکدەگرن، ئەوا میللەت بەرەو هەڵدێر و مەترسی گــەورە و گــران دەبــەن.\nدووەم : لە نێوان ساڵەکانی 1961 و 1967 دا هەزاران پێشمەرگە و سەربازی سوپای عیراق بە دەستی یەکتری کوژران و چەندین شار و گوندمان وێرانکرا، خۆ لە 9 ی حوزەیرانی ساڵی 1963 دا لە ناو سلێمانیدا سەدان کەسییان خڵتانی خوێنکرد، کەچی لە ساڵی 1967 دا کاتێک ئاگری جەنگێکی خوێناوی لە نێوان جولەکە و عەرەبدا هەڵگیرسا، سەرکردایەتی کورد یەک لایەنەو بەبێ بیرکردنەوە شەڕی لەگەڵ سوپای عیراقدا ڕاگرت و وەک برایەکی دڵسۆزی عەرەب خۆی نیشاندا، پاساوەکەشیان ئەوەبوو سوپای عیراق سەرقاڵی شەڕی کورد نەکەن، تا بتوانن لەو شەڕەدا بە هانای برا فەلەستینییەکانیانەوە بچن. بەڵام کاتێک ئەو جەنگە بە دۆڕانی عەرەب کۆتایی هات، ئەوەبوو حکومەتی عیراق ڕێزی لەو هەڵویستە برایانەی کورد نەگرت و هەر زۆر خراپتر لە جاران هێرشیانکردەوە سەرمان. دەی باشە ئەمە چ جۆرە سیاسەتێکە واز لە دوژمنە سەرسەختەکەی خۆت بهێنیت تا لە شەڕ دەبێتەوە، ئنجا بکەویتەوە پەلاماردانی. لە ڕاستییدا سیاسییەکانمان بەردەوام هەڵەکانی ڕابووردوویان دووبارەکردۆتەوە و لە پێناوی برایەتییەکدا، کە سەدان ساڵە ئێسک و پروسکمان دەهاڕێ سوودیان لە لاوازی نەیارەکانمان وەرنەگرتووە. لە دوای ڕوخانی بەعسەوە شتێک نەما بە ناوی حکومەتی عیراقەوە، سوپا زەبەللاحەکەی بە تەواوی هەڵوەشا، هێزی پێشمەرگە تەنها هێزی باڵا دەستبوو، پاشان هەست و سۆزی زوربەی هەرە زۆری میللەتانی دنیاشمان لە گەڵدا بوو، دەکرا لەو کاتە لاوازەی عیراقدا سیاسییەکانمان وەک برا دڵسافەکەی ساڵی 1967 بیریان نەکردایەتەوە و خۆیان نەکردایە بە دارشەقی ژێر باڵی ئەو دەسەڵاتە ڕوخاوە و هەموو مافە رەواکانی کوردییان بە سەر عەرەبدا بسەپاندایە، کەچی لە پێناوی پارە و بەرژەوەندی تایبەتدا وازیان لە هەموو خەونەکانمان هێنا. بەڵگەش بۆ ئەمە تۆنی بلێری سەرۆک وەزیرانی کۆنی بەریتانیا بە زمانی خۆی دەڵێ: [ لەگەڵ روخانی رژێمی سەدام بە مەسعود بارزانی و جەلال تالەبانیم ووت: من مێژووی کوردم خوێندۆتەوە، دەزانم ئێوە گەلێکی ستەملێکراون، مەرجی ئێوە چییە و چیتان دەوێ و دوای هەفتەیەکی تر وەڵامم بدەنەوە؟. کاتێک لە ڕۆژی دیاریکراودا لە گەڵیاندا دانیشتم زۆر شپرزە و قەلەق بووم، چونکە دەترسام داوایەکی زۆر قورسم لێ بکەن، وەک سەربەخۆیی و جیابوونەوە لە عیراق، یان داوای گەڕاندنەوەی کەرکوک بکەن بۆ سەر هەرێم، یان بڵێن ئێمە بۆ خۆمان دەبین بە دەوڵەت. بەڵام کاتێک دانیشتن جەنابی مەسعود بارزانی و جەلال تالەبانی هەردووکیان قسەیەکیان کرد، کە هەرگیز بیرم بۆی نە دەچوو، ئەویش ئەوەبوو داوای بودجەی زیاتریان کرد، کە وا حکومەتی مەرکەزی ( بەغدا ) بۆیان بنێرێت. ئەوسا زانیم بەرپرسانی کورد بۆ پارە دەژین نەک بۆ ئازادی ! . ]. ئای کە جێگای شەرمەزارییە سیاسییەکی گەورەی وەک تۆنی بلێر بە سەرکردەکانی میللەتێکی ستەملێکراو بلێ: بۆ پارە دەژین نەک بۆ ئازادی. پاشان دەبێ دوای ئەو داوایە هەست و سۆزی بەرامبەر بە کێشەی رەوای میللەتەکەمان چۆن گۆڕڕابێ؟. بە کورتی سیاسییەکانمان نەیانتوانی ئەو هەلە لەبارە بقۆزنەوە، ئەوەندەی لە خەمی پارەدا بوون نیو ئەوەندە لە خەمی ئازادی نیشتماندا نەبوون و بە ڕاستیش تۆنی بلێر باشی ناسیون و هەتا ئەمڕۆش بیرکردنەوەیان هەمان بیرکردنەوەیە و وازیان لە تاڵانکردنی سامانی وڵات نەهێناوە و کۆمەڵگای کوردییان برسی و پەرێشانکردووە و بیریان لە مەترسییەکانی دواڕۆژ نەکردۆتەوە و نەیانتوانیوە نە هەرێم بە چاکی بەڕێوەبەرن، نە هێزێکی یەکگرتووی بەهێز بۆ ڕۆژی تەنگانە دروستبکەن، بە پێچەوانەشەوە عیراق بەردەوام لە خۆ بەهێزکردندایە و وەک جاری جاران سوپایان دامەزراندۆتەوە و شانبەشانی سوپاش حەشدی شەعبییان پێکهێناوە و بە هۆی شەڕی داعشیشەوە وڵاتە گەورەکانی دنیا هاوکارییاندەکەن و بوونەتە خاوەنی چەک و جبەخانەی گەورە و لە هەوڵی ئەوەدان سەرجەم هێزەکانیان بە بیروباوەڕی شیعەگەرایی پەروردە بکەن، کە دیارە ئەمەش پەیامێکی مەترسیدارە . ئەوەتا لە ساڵی 2017 دا و لە یادی 96 هەمین ساڵڕۆژی دروستبوونی سوپای عیراقدا، کە وڵاتەکەمانی کاولکرد، ئەفسەرانی دەرچووی کولێژی سەربازی لە ناو مەزارگەی ئیمام حوسێن دا سوێندی یاسای دەخۆن، جا لەگەڵ ئەوەشدا سوپای عیراق سوپای هەموو گەلانی عیراقە و تەنها هی شیعەی سەر بە ئێران نییە و ئەم هەڵویستەشیان پێچەوانەی دەستووری عیراقە، بەڵام ئەوان گویێ لە کەس ناگرن و بەردەوام لە خەمی بە هێزکردنی خۆیاندان، لە هەمووشی سەیرتر ئەمڕۆ کورد پەی بەو مەترسییە گەورەیە نابات و لە شەڕدا هاوکاری ئەو هێزانە دەکات و بە تەواوی هەڵویستی ساڵی 1967 یان لە بیر خۆیانبردۆتەوە، کە بە دڵنیاییەوە دوای نیشتنەوەی تەپووتۆزی شەڕی داعش، سوپای شیعە وەک سوپاکانی بەعس و حکومەتە یەک لە دوای یەکەکانی پێشوو لە میللەتەکەمان دەئاڵێنەوە. ئێستا با بپرسین: لە کاتێکدا عیراق یەک سەربازی نەمابوو، فریشتەی بەختیش یاری کورد بوو، نەمانتوانی ناو ماڵی خۆمان رێکبخەین و مافەکانمان بەدەست بهێنیین، ئەی باشە دوای شەڕی داعش و بەم بارودۆخە خراپەی خۆمانەوە، دەبێ چیی لە حکومەتی عیراق چاوەڕوان بکەین؟.\nسێیەم : لە ساڵی 1975 دا شۆڕشی ئەیلول هەرەسی هێنا و خوێنی هەزاران کەس بە فیڕۆ چوو، ئەمە سەرباری وێرانکردنی وڵاتەکەمان، بێگومان سەرکردایەتی ئەو شۆڕشە پاساوی ئەو ئاشبەتاڵەیان خستە ئەستۆی ئێران، کە هەر خۆشیان ڕێگایاندا بوو ئێران ببێتە شادەماری ئەو شۆڕشە و بە ئارەزووی خۆیان کۆنترۆڵی بکەن. ئەوەی شایانی باسە هەموو تاکێکی کورد، کە ڕاستوچەپی خۆی ناسیبێ لەوە دڵنیابوو، کە ئێرانێک ڕێگا بە کوردی وڵاتەکەی خۆی نەدا بە زمانی زکماکی دایکی بخوێنێ، مەحاڵە ڕێگا بە سەرکەوتنی کوردی پارچەیەکی تر بدات. کەچی سەرکردە شکستخواردوەکانی سەردەمی هەرەس هەمان ڕێگای داخراویان گرتۆتە بەر و ڕیشی خۆیان داوەتە دەست تورکیا و ئێران، کە دوو دیوی یەک دراون و لەسەر مانگیش دژی ئازادی و سەربەخۆیی کوردن و جگە لە نەهامەتی و ماڵوێرانی هیچی تریان لیێ چاوەڕوان ناکرێ.\nلە دواجاردا ئەوە ماوە بڵێم: هۆکاری سەرەکی شکستەکانمان دەگەڕێتەوە بۆ سیاسییەکانمان، جا ئەو سیاسییانە ، مەلا و شێخ و عەشایەری نەخوێندەوار بوو بن، یان خوێندەواری خاوەن بڕوانامەی بەرز. ئیبراهیم لینکۆڵن دەربارەی سیاسییەکان دەڵێ: ( لەوانەیە سیاسییەکان بۆ ماوەیەک هەموومان تەفرە بدەن، لەوانەشە هەندێکیشمان هەتا هەتایە لە خشتە بەرن، بەڵام مەحاڵە بتوانن هەتا سەر هەموومان بخەڵەتێنن ). دیارە ئەم قسە بە نرخەی بۆ کۆمەڵگایەکی پێشکەوتووی ژیری بێ جاش کردووە، بەڵام لە کۆمەڵگای کوردیدا، کە لێوان لێوە لە کەسانی خۆفرۆش و نۆکەر و گەمژە، تا هەموومان لە سیاسییەکانمان دەگەین، لەوانەیە مێژووی کارەساتەکانمان چەندین ئاشبەتاڵ و ئەنفال و هەڵەبجە و 31 ی ئاب و مەرگی هەزاران کەسی وەک مامە ڕیشەشیان گرتبێتە خۆی.


بەچاوی خۆمان بینمان هەڕەشە لە چاودێری سەرسەندوقەکانی دەنگدان کرا\nتاکو ئێستا تەواوی دەنگەکانی هەڵبژاردنی پەرلەمانی کوردستان ژمارە نەکراوە وا چاوەڕوان دەکرێت کە ئەمڕۆ ئەنجامە بەریاییەکان ڕابگەیەندرێت. بەڵام بە وتەی چاودێرە نێودەوڵەتییەکان کە لە کاتی هەڵبژارنەکەدا لەوێیە ساختەکاریی بەرچاو ئەنجامدراوە.\nئەنیکا لیلمێتس، ئەندامی پەرلەمانی پێشووی پارتی ژینکە و هاوکات نوێنەری ڕێکخراوی ئەرووپی بۆ چاودێریکردنی هەڵبژاردن کە لە هەڵبژاردنی پەرلەمانی کوردستاندا لەوێ بووە دەڵێ.\nبەچاوی خۆمان بینمان هەڕەشە لە چاودێری سەرسەندوقەکانی دەنگدان کرا و کێشە سەرەکییەکانیش کە دەشێ لەلایەن پارتە حوکمڕانەکانی هەرێمی کوردستانەوە ئەنجامدراوبن ئەمانەن، لە لیستی دەنگدەراندا ناوی دووبارە، ناوی بێ بنەما ، ناوی دووبارە، ناوی مردووان هەبووە. ئێمە بەچاوی خۆمان بینیمان چۆن کوڕی گەنج هەوڵی هاتنە ژوورەوەیان بۆ نێو هۆڵی دەنگدان دەدا، لە کاتێکا ئەو گەنجانە مافی دەنگدانیان نەبووە. بۆیە لە ڕووی ئەم کارانەوە هەڵبژاردنەکە وەک پرۆسەیەکی دیموکراتی لەقەڵەم نادرێ.\nجێی باسە کە تا ڕادەیەک کۆمیسیۆنی باڵای هەڵبژاردنەکانی کوردستانیش ڕایانگەیاندووە کە سەرپێچی لە هەڵبژاردندا کراوە و ئەوان ئیجارائاتی خۆیان دەکەن. بۆ نمونە ئەو بنکانەی ساختەکاریان تێدا ئەنجامدراوە دەنگەکانیان پووچەڵ دەکرێتەوە.\nبەپێی ئەنجامە نافەرمییەکان کە دەزگای ڕاگەیاندنی ڕووداو، نزیک لە پارتی دیموکراتی کوردستان بڵاویکردۆتەوە، ئەنجامەکان تاکو ئێستا بەم شێوەن. پارتی دیموکراتی کوردستان براوەی هەڵبژاردنەکەیە و نزیکەی لە %٤٥ دەنگەکانی مسۆگەر کردووە. یەکێتی نیشتمانی کوردستان دووەمە و نزیکەی %٢٠ دەنگەکانی مسۆکەر کردووە، بزووتنەوەی گۆڕان نزیکەی لە %١٢ دەنگەکان و جوڵانەوەی نەوەی نوێ کە یەکەمجار بەشداری هەڵبژاردن دەکەن زیاتر لە %٨ دەنگەکانیان مسۆگەر کردووە.\nبەڵام نەوەی نوێ ئەنجامەکانی هەڵبژاردن ڕەت دەکەنەوە و ڕایانگەیاندووە کە ئەوا بەشداری خولی پەرلەمانی داهاتوو ناکەن.\nجێی باسە شاندی نێونەتەوەی چاودێرانی هەڵبژاردن کە ئانیکا لیلێمتس لە خۆ دەگرێ هەروەها جەبار ئەمین، ئەندامی پێشووی پەرلەمانی سودید لەسەر پارتی ژینگە ئەندامێکی هەمان شاندبووە و باس لە ئەرکی ڕێکخراوی ئەرووپی بۆ چاودێریکردنی هەڵبژاردن دەکات. جەبار ئەمینیش بەهەمان شێوەی ئانیکا لیلێمێتس باسی لەوش کرد کە پێشێلکاریی و ساختەکارییەکی زۆر لە هەڵبژاردنی پەرلەمانی کوردستاندا کراوە، بەڵام سەبارەت بەو پرسیارەی کە ئایا بۆچی پەیوەندییان بە کومیسیۆنی هەڵبژاردنەکانی کوردستان بۆ گەیاندنی سکاڵا نەکردووە، لەوەڵامدا جەبار ئەمین دەڵێ.\nئێمە دەزانی ئەوان ئێستا سەریانقاڵە و کاریان زۆرە، پاشان دەبێ ئێمە ڕاپۆرتی خۆمان تەواو بنووسین. لە پاش ئەم کارانە هەوڵدەدەین پەیوەندیان پێوەبکەین و ڕاپۆرتی خۆیشمان بۆ ڕای گشتی دەخەینە بەردەست.\nکۆی سه‌ردان: 17959272


په‌رتوکا پیرۆز » رۆما » به‌شێ 4\nئێدی ئەم دەربارەی ئیبراهیمێ بابكالێ مە ل دویڤ لەشی چ بێژین، ئەوی چ دیت؟\nئەگەر ئیبراهیم ژ بەر كریارێن خۆ راستدار دەركەفتبا، هنگی ئەو دشیا شانازیێ ببەت، لێ نە ل نك خودێ.\nما نڤیسار چ دبێژیت؟ «ئیبراهیمی باوەر ژ خودێ كر، ئەڤە ژی بۆ وی وەكو راستداری هاتە هژمارتن.»[a]\nئەوێ كار دكەت، كرێیا وی نە وەكو دیاری، لێ وەكو ماف دهێتە هژمارتن.\nلێ ئەوێ كار نەكەت و باوەری ب وی هەبیت، یێ كەسێ بەدكار بێگونەهـ دەردئێخیت، باوەریا وی وەكو راستداری دهێتە هژمارتن.\nهەروەكو داوود ژی دەربارەی بەختەوەریا وی مرۆڤێ كو خودێ وی بێی كریار راستدار دهژمێریت، دبێژیت:\n«خوزیكێن وان یێن ل سەرپێچیێن وان هاتیە بورین\nو گونەهێن وان هاتینە نخافتن.\nخوزیكێن وی مرۆڤی یێ خودان گونەهان ل سەر وی ناهژمێریت!»[b]\nما ئەڤ بەختەوەریە ب تنێ ژ بۆ یێن سونەتكریە یان یێن سونەتنەكری ژی ڤەدگریت؟ ئەم دبێژین كو «باوەریا ئیبراهیمی بۆ وی وەكو راستداری هاتە هژمارتن.»[c]\nئەڤجا كەنگی هاتە هژمارتن؟ ما ئەڤە پشتی سونەتكرنا وی یان بەری سونەتكرنا وی بوو؟ ئەڤە نە پشتی سونەتكرنا وی بوو، لێ بەری سونەتكرنێ بوو.\nپاشی ئەو هاتە سونەتكرن وەكو نیشان و بەلگە كو ئەو ژ بەر باوەریا خۆ، بەری سونەتكرنێ، راستدار هاتە هژمارتن. هۆسا ئیبراهیم بوو بابێ وان هەمیێن سونەتنەكری و باوەریێ دئینن، داكو ئەو ژی راستدار بهێنە هژمارتن،[d]\nهەروەسا بوو بابێ سونەتكریێن نە ب تنێ هاتینە سونەتكرن، لێ هەروەسا ل دویڤ دەوسا باوەریا بابێ مە ئیبراهیمی دچن، یا بەری سونەتكرنێ.\nسۆزا خودێ گرێدای باوەریێیە\nئەو سۆزا بۆ ئیبراهیمی و دویندەها وی هاتیە دان، كو ئەو دێ بیتە میراتگرێ جیهانێ، ب رێیا دەستووری نەبوو، لێ ب رێیا راستداریا باوەریێ بوو.[e]\nئەگەر میراتگر ئەو بن یێن ل دویڤ دەستووری دچن، هنگی باوەری بێ مفا بوو و سۆز ژی ژ كار كەفت.[f]\nچنكو دەستوور تۆڕەبوونێ پەیدا دكەت. جهێ دەستوور لێ نەبیت، زێدەگاڤی ژی لێ نینە.\nژ بەر ڤێ چەندێ سۆز گرێدای باوەریێیە، دا ل دویڤ كەرەمێ بیت و ژ بۆ هەمی دویندەها ئیبراهیمی یا مسۆگەر بیت. نە ب تنێ ژ بۆ وان یێن ل دویڤ دەستووری دچن، لێ ژ بۆ وان ژی یێن باوەریا وان وەكو باوەریا ئیبراهیمی، ئەوێ كو بابێ مە هەمیانە.[g]\nهەروەكو هاتیە نڤیسین: «من تۆ یێ كریە بابێ گەلەك مللەتان.»[h] ئەو بابێ مەیە ل بەرامبەر خودایێ ئیبراهیمی باوەر ژێ كری، ئەوێ مریان ڤەدژینیت و گازی تشتێن نەیی دكەت، دا هەبن.\nئەوی ل دەمێ كو هیڤی نەمابوو، ب هیڤیێ باوەر ژ خودێ كر، دا ببیتە «بابێ گەلەك مللەتان»، ل دویڤ ئەوا هاتیە گۆتن: «دویندەها تە دێ یا هۆسا بیت.»[i]\nئەو د باوەریێ دا لاواز نەبوو، هەر چەندە وی دزانی لەشێ وی هەروەكو یێ مری بیت، ژ بەر كو ژیێ وی نێزیكی سەد ساڵان بوو، و مالبچویكێ سارایێ ژی یێ مریە.[j]\nئەو ب بێباوەریێ ل سەر سۆزا خودێ دوودل نەبوو، لێ د باوەریێ دا بهێز كەفت و هۆسا مەزناهی دا خودێ.\nئەو پشتڕاست بوو كو ئەوا خودێ سۆز پێ دای، دشێت ب جهـ ژی بینیت.\nژ بەر ڤێ چەندێ باوەریا وی «بۆ وی وەكو راستداری هاتە هژمارتن.»[k]\nئەڤجا گۆتنا پەرتووكێ «بۆ وی هاتە هژمارتن» نە ب تنێ ژ بۆ ئیبراهیمی هاتیە نڤیسین،\nلێ ژ بۆ مە ژی هاتیە نڤیسین. بۆ مە ژی دێ هێتە هژمارتن، ئەم یێن مە باوەری ب وی هەی، یێ خودانێ مە عیسا ژ ناڤ مریان راكری،\nئەوێ ژ بەر گونەهێن مە رادەستی مرنێ هاتیە كرن و ژ بۆ بێگونەهـ دەرئێخستنا مە هاتیە راكرن.[l]\na. 4:3 دەستپێكرن 15:6؛ گالاتیا 3:6؛ یەعقوب 2:23\nb. 4:7-8 زەبوور 32:1-2\nc. 4:9 دەستپێكرن 15:6\nd. 4:11 دەستپێكرن 17:10\ne. 4:13 دەستپێكرن 17:4-6؛ گالاتیا 3:29\nf. 4:14 گالاتیا 3:18\ng. 4:16 گالاتیا 3:7\nh. 4:17 دەستپێكرن 17:5\ni. 4:18 دەستپێكرن 15:5\nj. 4:19 دەستپێكرن 17:17\nk. 4:22 دەستپێكرن 15:6\nl. 4:25 ئیشایا 53:4-5\nرۆما به‌شێ 5